PRK: Tiada obligasi ahli UMNO sokong calon PH

BANGI, 19 Safar 1445H, Selasa – Ahli dan penyokong UMNO berpeluang besar membuktikan pendirian mereka mengutamakan ukhuwah Islamiah dan semangat Muafakat Nasional (MN), dengan memastikan undi Melayu tidak berpecah dalam Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram Sabtu ini.

Pengerusi MN, Tan Sri Annuar Musa berkata, di PRK Pulai dan Simpang Jeram, UMNO tidak meletakkan calonnya untuk bertanding.

Katanya, selain tidak menganggotai Pakatan Harapan (PH), UMNO dan Barisan Nasional (BN) hanya anggota kerajaan pimpinan Datuk Seri Anwar Ibrahim, justeru tiada obligasi ahli UMNO mengundi PH.

“Lebih-lebih lagi DAP yang menjadi tonggak PH dan pelindung Amanah mengistiharkan pendirian meneruskan dasar Malaysian Malaysia (yang diperkenalkan Lee Kuan Yew) dan hasrat menjadikan Malaysia negara sekular.

“Dasar ini ditentang hebat oleh UMNO dan seluruh umat Melayu, Islam dan Bumiputera zaman berzaman tetapi cuba dipertahankan Presiden UMNO,” katanya dalam satu kenyataan.

Sehubungan itu, Annuar berpendapat adalah wajar bagi orang Melayu bersatu dalam PRK pada 9 September ini.

“Harus keluar beramai-ramai sebagai tanggungjawab membuktikan solidariti orang Melayu adalah penentu politik negara kita,” katanya.


Colombia bakal buka kedutaan di Palestin

ANKARA, 5 Rabiulakhir 1445H, Jumaat – Presiden Colombia, Gustavo Petro mengumumkan negaranya akan membuka kedutaan di pusat bandar Ramallah di Palestin.

Petro mengeluarkan kenyataan itu selepas bertemu dengan Duta Besar Israel ke Colombia, Gali Dagan dan Duta Palestin, Raouf Al-Maliki.

“Saya telah menyatakan pendirian saya untuk mencapai persidangan keamanan antarabangsa yang membuka jalan kepada dua negara merdeka dan bebas.

“Saya mengulangi solidariti saya dengan kanak-kanak Palestin dan Israel, yang mesti dan mempunyai hak untuk hidup dengan aman.

“Kami akan menghantar pesawat dengan bantuan kemanusiaan ke pinggir Gaza menunggu koridor kemanusiaan dibuka. Colombia akan membuka kedutaannya di Ramallah, Palestin,” katanya di X selepas pertemuan itu.

Pada 9 Oktober lalu, Petro mengkritik cara Israel bertindak balas terhadap serangan yang dilancarkan dua hari sebelumnya oleh Gerakan Perjuangan Islam Palestin (Hamas).

Konflik di Gaza, yang berada di bawah pengeboman dan sekatan Israel sejak 7 Oktober, bermula apabila Hamas memulakan Operasi Taufan Al-Aqsa, serangan mengejut pelbagai serampang termasuk pelancaran roket bertubi-tubi dan penyusupan ke Israel melalui darat, laut dan udara.

Tentera Israel kemudian melancarkan operasi terhadap sasaran Hamas di Semenanjung Gaza.

Gaza sedang mengalami krisis kemanusiaan yang teruk tanpa bekalan elektrik, selain kehabisan bekalan air, makanan, bahan api dan perubatan.

Setiausaha Agung Pertubuhan Bangsa-Bangsa Bersatu (PBB), Antonio Guterres menggesa gencatan senjata kemanusiaan segera bagi mengurangkan ‘penderitaan manusia yang epik’.

Sekurang-kurangnya 3,785 rakyat Palestin terbunuh dalam serangan Israel ke atas Gaza. – Agensi


Saya akan jadikan Temerloh ‘singa’ yang gagah!

TEMERLOH merupakan titik tengah Semenanjung Malaysia yang saya yakin merupakan titik kebangkitan kepada perubahan negara yang unggul.

Temerloh selaku ‘singa’ yang punyai potensi besar untuk bangkit menjadi kawasan yang maju dan pesat membangun jika dipimpin oleh seorang yang punyai visi dan agenda yang besar.

Namun, ‘singa’ itu masih lagi tidur lena dan tunggu masa sahaja untuk bangkit. Kita tidak mahu ‘singa’ ini terus diberikan ubat tidur oleh pemimpin yang memang mahu ianya terus tidur.

Ayuhlah bangkit, berani buat perubahan!

Saya akan jadikan Temerloh ini sebagai singa yang gagah megah, bukan sahaja di Pahang tetapi seluruh negara.

Saya merayu agar tuan-tuan dan puan-puan merenung sejenak, apakah kita berpuas hati dengan keadaan Temerloh sekarang ini? Atau apakah kita perlu nafas baharu melalui idea-idea yang segar?

Undilah saya!

HAJI AMINUDDIN YAHAYA
CALON PEJUANG PARLIMEN TEMERLOH


Ukraine hargai Malaysia sokong resolusi PBB: Duta Besar

KUALA LUMPUR, 1 Syaaban 1443H, Jumaat – Ukraine menzahirkan ucapan terima kasih kepada Malaysia kerana memberikan sokongan dan undian memihak kepadanya pada Sidang Khas Kecemasan Ke-11 Perhimpunan Agung Pertubuhan Bangsa-Bangsa Bersatu (PBB) yang menerima resolusi “Keganasan Terhadap Ukraine” pada Rabu.

“Sokongan kerajaan Malaysia kepada resolusi PBB adalah penting bagi kami,” kata Duta Besar Ukraine ke Malaysia Olexander Nechytaylo semasa segmen krisis harian Bernama TV “The Brief”, yang dihoskan oleh Jessy Chahal pada Jumaat.

Kementerian Luar (Wisma Putra) dalam satu kenyataan pada Khamis berkata “meskipun Malaysia tidak bersetuju sepenuhnya dengan kesemua kandungan resolusi itu, ia menyatakan sokongan dan membuat undian ke atas resolusi berkenaan atas prinsip negara yang menghormati kedaulatan, kemerdekaan serta integriti wilayah sesebuah negara amat penting kepada Malaysia.”

Resolusi itu yang diterima oleh majoriti 193 anggota Perhimpunan Agung PBB, menerima 141 undian berpihak, 5 membantah dan 35 berkecuali.

Nechytaylo turut mengucapkan terima kasih kepada setiap rakyat Malaysia kerana menyokong rakyat Ukraine melalui derma amal yang diuruskan di bawah kedutaan untuk membantu usaha bantuan kemanusiaan di Ukraine, sambil menambah bahawa jumlah dana yang dikumpul adalah “mengagumkan” dan memberi jaminan bahawa wang itu akan disalurkan kepada rakyat yang memerlukan di tanah airnya.

Duta itu berkata beliau bimbang kesan konflik Ukraine-Rusia akan menjejaskan ekonomi, perdagangan dan keselamatan di seluruh dunia.

Beliau juga berkata, konflik itu menyebabkan hampir 100,000 rakyat Ukraine di luar negara, kebanyakannya lelaki kembali ke Ukraine untuk mempertahankan tanah air mereka. – Bernama


Kes tular warga China ada MyKad berlaku 2019

BANGI, 28 Zulkaedah 1444H, Sabtu – Menteri Dalam Negeri, Datuk Seri Saifuddin Nasution menegaskan isu tular berhubung seorang warga China memiliki kad pengenalan Malaysia adalah kes yang berlaku pada tahun 2019.

Beliau berkata, kejadian itu bukannya berlaku ketika negara ditadbir oleh Kerajaan Madani, sebaliknya di era Tan Sri Muhyiddin Yassin sebagai Menteri Dalam Negeri.

“Seperti biasa serangan ditala kepada Kerajaan Madani tanpa rasa bersalah untuk semak maklumat.

“Asal dapat mainkan sentimen kaum dan dapat keuntungan politik, mereka puas hati,” katanya dalam kenyataan, hari ini.

Meskipun kes itu berlaku pada era Muhyiddin sebagai menteri, Saifuddin bagaimanapun yakin Pengerusi Perikatan Nasional (PN) itu tidak terlibat dalam isu terbabit.

“Pegawai Jabatan Pendaftaran yang berkenaan pun dah ditangkap, disiasat dan kini sedang dibicarakan.

“Pemegang MyKad itu pula telah diusir balik negara asalnya,” katanya.

Terdahulu, Jabatan Pendaftaran Negara (JPN) menegaskan isu yang sedang tular di media sosial berhubung ‘beberapa kakitangan JPN Pulau Pinang dicekup polis kerana terbabit pengeluaran dokumen palsu yang sah’, berlaku pada 2019.

JPN dalam kenyataan memaklumkan, kes berkenaan merujuk tangkapan seorang pegawai JPN Pulau Pinang pada tahun terbabit.

“Siasatan telah dilakukan oleh pihak berwajib ketika itu dan pegawai telah ditahan dan dituduh di bawah beberapa kesalahan, termasuk Akta Kesalahan Keselamatan (Langkah-Langkah Khas) 2012 (SOSMA).

“Untuk makluman, perbicaraan kes berkenaan sedang berjalan dan tertuduh masih ditahan di penjara,” menurut kenyataan itu.


Dituduh terbabit keganasan, India haramkan kumpulan Islam PFI

NEW DELHI, 2 Rabiulawal 1444H, Khamis – India mengisytiharkan kumpulan Islam – Barisan Popular India (PFI) – dan sekutunya diharamkan selama tempoh lima tahun kerana dituduh menyalahi undang-undang serta terbabit dalam keganasan.

Keputusan itu dibuat Kementerian Dalam Negeri India selepas pihak berkuasanya menahan lebih 100 ahli PFI bulan ini.

“PFI dan sekutunya telah didapati terlibat dalam kesalahan serius, termasuk keganasan dan pembiayaannya, menyasarkan pembunuhan mengerikan, tidak mempedulikan perlembagaan yang ditetapkan,” kata kementerian pada Rabu.

Kenyataan itu berkata, kerajaan telah mengharamkan PFI dan sekutunya iaitu Yayasan Rehab India, Barisan Kampus India, Majlis Imam Seluruh India, Pertubuhan Hak Asasi Manusia Konfederasi Kebangsaan, Barisan Wanita Kebangsaan, Barisan Muda, Yayasan Empower India dan Yayasan Rehab, Kerala.

Kerajaan mendakwa, menemukan beberapa kaitan hubungan antarabangsa PFI dengan kumpulan pengganas global, di mana beberapa anggotanya didapati menyertai kumpulan bersenjata ISIS dan mengambil bahagian dalam aktiviti keganasan di Syria, Iraq serta Afghanistan.

PFI wujud pada akhir 2006 untuk menentang kumpulan nasionalis Hindu dan dilancarkan secara rasmi pada tahun berikutnya dengan penggabungan dua pertubuhan lain yang berpangkalan di selatan India.

Sementara itu, PFI menafikan tuduhan keganasan dan aktiviti anti-nasional terhadap pertubuhannya apabila pejabat diserbu serta puluhan anggota ditahan di pelbagai negeri.

Peguam PFI, Mohammed Tahir berkata, kerajaan gagal mengemukakan bukti bahawa pertubuhan itu menerima wang dari luar dan membiayai aktiviti keganasan di India atau menganjurkan rusuhan di bandar serta serangan terhadap pertubuhan Hindu.

Umat Islam – yang menyumbang lebih 14 peratus daripada 1.4 bilion penduduk India – mengadu telah dipinggirkan di bawah pemerintahan Parti Bharatiya Janata (BJP) dan Perdana Menteri, Narendra Modi.-  Agensi


178 cedera, Israel serang al-Aqsa ketika jemaah solat tarawih

BAITULMAQDIS, 26 Ramadan 1442H, Sabtu – Jumlah rakyat Palestin yang cedera dalam serangan rejim pengganas Israel di pintu gerbang Damsyik di Masjid al-Aqsa meningkat kepada 178 orang.

Bulan Sabit Merah Palestin dalam satu kenyataan memaklumkan, daripada jumlah itu, 88 orang dihantar ke hospital di Baitulmaqdis, sementara bakinya dirawat sebagai pesakit luar.

Sebahagian besar kecederaan adalah disebabkan oleh peluru getah yang ditembak oleh polis Israel.

Bulan Sabit Merah Palestin mendirikan sebuah hospital lapangan di wilayah itu kerana kepadatan penduduk.

Dalam kejadian lewat semalam, polis Israel berusaha menyuraikan jemaah di dalam kawasan Masjid al-Aqsa dengan menggunakan bom tangan dan bom gas.

Polis menyerang jemaah Palestin di masjid ketika mereka melakukan solat sunat tarawih – menjelang beberapa hari sebelum berakhirnya Ramadan.

Masjid Al-Aqsa adalah tempat suci ketiga di dunia untuk umat Islam, yang turut dituntut orang Yahudi kerana mendakwa kawasan itu sebagai ‘Temple Mount’ – lokasi dua kuil pada zaman dahulu.

Israel menjajah Timur Baitulmaqdis ketika perang Arab-Israel 1967. Rejim merampas seluruh bandar itu pada tahun 1980 dalam gerakan yang tidak diiktiraf oleh masyarakat antarabangsa.-  Agensi


KPM pastikan projek naik taraf sekolah daif siap seperti dirancang

BANGI, 17 Muharram 1444H, Isnin – Kementerian Pendidikan (KPM) sentiasa berusaha memastikan pelaksanaan projek pembangunan dan menaik taraf sekolah daif yang telah diluluskan dapat disiap seperti dirancang.

Menterinya, Datuk Dr Mohd Radzi Md Jidin berkata, ini bagi memastikan kemudahan dan fasiliti sekolah sentiasa berada dalam keadaan selamat serta kondusif.

Beliau berkata, ini sekali gus dapat menjamin proses pengajaran dan pembelajaran berjalan lancar.

“Pagi ini saya ke SK Ulu Kukut, Kota Belud bagi meninjau dan merasmikan bangunan baharu yang dinaik taraf menggantikan bangunan lama.

“Projek gantian ini melibatkan pembinaan enam bilik darjah, bangunan pentadbiran, makmal sains serta beberapa kemudahan lain,” katanya dalam kenyataan, hari ini.

Mohd Radzi berkata, beliau turut ke Sekolah Kebangsaan (SK) Sarang iaitu antara sekolah mempunyai projek penggantian bangunan lama yang telah siap sepenuhnya.

Katanya, pembinaan bangunan ganti itu membabitkan enam unit bilik darjah, dua unit rumah guru, bangunan pentadbiran, makmal sains dan juga kemudahan lain.

“Semasa tinjauan, saya ditemani adik Joel dan adik Mariana yang bertindak selaku ‘tour guide’ menerangkan keadaan sekolah serta infrastruktur yang memerlukan perhatian atau penambahbaikan. Terima kasih kerana menemani pakcik.

“KPM akan terus memberi tumpuan terhadap pembangunan atau penggantian infrastruktur sekolah daif dilaksanakan sebaiknya mengikut keutamaan demi kesejahteraan pendidikan generasi anak-anak pewaris negara,” katanya.


Kerajaan pimpinan Ismail Sabri fokus bantu rakyat: Idris

KUALA LUMPUR, 29 Zulkaedah 1443H, Rabu – Kerajaan pimpinan Perdana Menteri Datuk Seri Ismail Sabri Yaakob sentiasa menumpukan kepada usaha-usaha untuk membantu rakyat terutamanya ketika suasana ekonomi yang mencabar ketika ini berbanding perkara lain.

Menteri di Jabatan Perdana Menteri (Hal Ehwal Agama) Datuk Idris Ahmad berkata, sehingga hari ini, isu selain daripada kepentingan rakyat termasuklah mengenai Pilihan Raya Umum ke-15 (PRU15) tidak pernah disentuh oleh Perdana Menteri ketika mempengerusikan mesyuarat Kabinet.

“Dalam Kabinet sebenarnya lebih menumpukan dan membincangkan bagaimana kita nak membantu rakyat terutama dalam suasana ekonomi yang agak berat pada hari ini, macam mana kita nak berikan bantuan sama ada melalui subsidi, melalui program-program jualan murah, itu yang selalu kita fikirkan.

“Dan Perdana Menteri juga minta supaya penumpuan ke arah itu, dia tak sentuh lagi bab berkenaan dengan pilihan raya setakat ini,” katanya kepada Bernama.

Idris berkata pada ketika ini, setiap pemimpin politik seharusnya mengelakkan diri daripada terlibat dengan perebutan kuasa yang akhirnya hanya akan merugikan rakyat.

Sebaliknya, katanya kedudukan sebagai pemimpin seharusnya dipergunakan dengan sebaik mungkin untuk menjadi pemudah cara kepada kehidupan rakyat.

“Kita perlu ingat bahawasanya kita menjadi pemimpin politik ini sebahagian daripada ajaran agama. Sebab itu janganlah kita cemarkan politik ini sebab politik adalah tugas yang mulia. Dalam hal sebegini bila kita menjadi pemimpin, kita mesti jadi pemudah cara kepada rakyat. Kita fikir siang malam untuk rakyat.

“Apabila (berlaku) perebutan kuasa, rakyat yang menjadi mangsa. Negara kita (menerima) kesan daripada COVID-19, rakyat baru nak bernafas, tiba-tiba bila kita berebut macam ini akan mewujudkan suasana yang tidak kondusif yang seterusnya akan memberikan kesan kepada ekonomi,” katanya.

Justeru, Idris menggesa seluruh pimpinan politik di negara ini untuk mendahulukan kepentingan rakyat berbanding kepentingan politik masing-masing. -Bernama


Orang Islam perlu waspada 4 ciri DAP

BANGI, 23 Zulkaedah 1444H, Isnin – Orang Melayu Islam perlu waspada terhadap taktik licik DAP untuk memegang tampuk pemerintahan negara berdasarkan empat ciri yang disebutkan di dalam al-Quran.

Ketua Pemuda BERJASA, Fahmi Bazlan mendakwa, sikap berbuat baik dengan musuh seperti yang dilakukan parti DAP untuk meraih kepercayaan pihak lawan disebutkan di dalam al-Quran.

“Pertama, masyarakat Cina ini dalam mereka mendekati orang Melayu, mereka akan jadi baik, sikap mereka terhadap orang Islam dan orang Melayu baik, pijak semut tak mati.

“Jadi, mereka buat perlakuan sikap-sikap yang baik untuk menarik hati kita ini, cenderung percaya kepada mereka.

“Kedua, bila kita percaya pada mereka, kita akan memberi ruang kerjasama kepada mereka. Ini yang berlaku dalam Pilihan Raya seperti mana dulu PR (Pakatan Rakyat), DAP bersama dengan PAS dan Keadilan (PKR).

“Akhirnya memberikan kemenangan dan banyak kerusi kepada DAP, sama macam isu sekarang apabila DAP bekerjasama dengan Barisan Nasional, membentuk sebuah kerajaan. Sebab apa ? Sebab kita bersedia untuk beri kerjasama,” kata beliau menerusi sebuah video yang dikongsi pada akaun TikTok rasmi miliknya.

Mengulas lanjut, Fahmi berkata, al-Quran menyebutkan sikap orang kafir yang menghina, mengejek, dan memperlekeh umat Islam ketika pihaknya sudah mula berkuasa.

“Jadi hari ini apa yang berlaku sebenarnya, situasinya adalah begitu. Mereka sudah memiliki sebahagian daripada kuasa dan akhirnya mereka menjelmakan diri mereka untuk buat provokasi, mengejek, menghina, memperlekeh umat Islam dan juga orang Melayu.

“Keempat Al-Quran kata, sampai satu peringkat apabila mereka benar-benar berkuasa, mendominasi kerajaan, memegang tampuk kuasa pemerintahan, mereka akan mula untuk menindas dan juga menghalau dan mengambil tindakan-tindakan menghalang dan juga menghapuskan hak-hak kita sebagai orang Melayu dan orang Islam. Itu yang akan terjadi,” katanya.

Dalam pada itu, beliau juga mengulas taktik DAP yang ingin menjadikan Bak Kut Teh sebagai identiti makanan kebangsaan dengan alasan terdapat versi halal yang menggunakan selain daging babi di dalam masakan tersebut.

“Akan tetapi, kalau kita tengok secara tradisinya, Bak Kut Teh tetap dimakan dengan babi. Jadi makanan ini bukan melibatkan semua masyarakat Melayu, India, Cina, dan bukan melibatkan masyarakat Islam.

“Ia tidak melibatkan secara keseluruhan majoriti masyarakat Malaysia, maka ia tidak boleh dijadikan sebagai makanan kebangsaaan,” tegas beliau.

Pautan video ;

Rakhat Malaysia jangan tertipu sama DAP


Matlamat PEMBELA gerakkan penyatuan Melayu, Islam

BANGI, 23 Rabiulakhir 1442H, Rabu – Kejayaan Himpunan Bantah Konvensyen Antarabangsa Mengenai Penghapusan Segala Bentuk Diskriminasi Kaum (ICERD) – Himpunan 812 – pada 2018 boleh dianggap sebagai satu kebangkitan luar biasa.

Sebagai penganjur bersama dan salah seorang pemidato yang berceramah di atas pentas ketika himpunan itu, Naib Pengerusi PEMBELA, Ustaz Masridzi Sat berpuas hati kerana menyaksikan lautan manusia berwarna putih membanjiri ibu negara.

“Kita berharap agar detik-detik bersejarah penyatuan umat terbesar pada Himpunan 812 di negara kita ini akan terus menjadi contoh kepada perpaduan Melayu Islam.

“Ia berjaya berhimpun merentasi kumpulan dan ideologi politik demi agama, bangsa dan tanah air.

“Janganlah kita punahkannya dengan perpecahan kerana sifat tamak, gila kuasa dan khianat sesama sendiri,” katanya dalam satu kenyataan hari ini.

Beliau berkata, matlamat PEMBELA adalah menggerakkan penyatuan dan kekuatan Melayu dan umat Islam untuk kepentingan agama, bangsa dan tanah air dalam menentang ancaman musuh.

Pada 8 Disember 2018, Himpunan 812 yang berjaya mengumpulkan lebih 600,000 peserta berjalan dengan aman dan teratur – mencapai objektif utama untuk menghentikan sebarang ratifikasi konvensyen dan triti antarabangsa yang ingin ditandatangani kerajaan Pakatan Harapan (PH) ketika itu.

Himpunan 812 menjadi titik tolak bermulanya sebuah lembaran baru kepada kesatuan NGO-NGO Melayu Islam yang langsung menebas laluan kepada penyatuan dua parti terbesar Melayu Islam iaitu PAS dan UMNO melalui platform penyatuan ummah.


Lebih RM1 juta diagih kepada frontliner, asnaf

BANGI, 11 Safar 1442H, Selasa – Yayasan Ikhlas, sebuah pertubuhan peduli dan prihatin telah menyalurkan sebanyak RM1,895,291.08 untuk Bantuan Bencana COVID-19.

Pengerusinya, Datuk Mohd Rosli Ramli berkata, bantuan yang disampaikan sejak 24 Mac lalu hingga hari ini, ditumpukan kepada petugas barisan hadapan dan juga golongan asnaf.

Katanya, bantuan untuk asnaf disalurkan hingga 12 Mei, manakala bagi petugas barisan hadapan ia diteruskan sehingga ke hari ini.

“Dana yang kita salurkan datang daripada sumbangan orang ramai dan korporat. Bantuan untuk frontliners kita akan teruskan lagi memandangkan jumlah kes COVID-19 masih meningkat dan tiada tanda positif.

“Kemungkinan ini akan berterusan sehingga pertengahan tahun 2021 adalah tinggi,” katanya.

Beliau berkata, sejumlah RM 831,086.67 disumbangkan kepada keluarga miskin bermula tempoh Fasa 1 sehingga Fasa 4.

Kira-kira 4,630 keluarga miskin menerima bantuan berbentuk bantuan makanan asas dan wang tunai.

Manakala, sejumlah RM 1,064,204.42 disumbangkan untuk para petugas barisan hadapan.

Sebelum ini, sebanyak 12,500 set PPE telah diserahkan kepada Agensi Pengurusan Bencana Negeri Sarawak, 5,000 set PPE kepada Jabatan Kesihatan Negeri Sabah, 7,248 set PPE kepada Jabatan Kesihatan Negeri Selangor.

“Lebih dari 80,000 sarung tangan, 40,000 pelitup muka, cecair pembasmi kuman, apron, pengimbas suhu dan keperluan kepada hospital dan pejabat kesihatan daerah.

“Yayasan Ikhlas menyeru kepada rakyat Malaysia untuk bersama-sama bersatu hati untuk menjayakan usaha ini. Setiap sumbangan anda layak mendapat resit pengecualian cukai,” katanya.

Orang ramai yang berminat untuk menyalurkan sumbangan boleh menghubungi Yayasan Ikhlas di talian 012-9790211 (Saudara Syafiq) atau 03-8926 5954 (Pejabat).


Sindiket tipu tawaran kerja ‘online’ tumpas

BANGI, 27 Ramadan 1443H, Jumaat – Bukit Aman berjaya menumpaskan sindiket penipuan tawaran kerja dalam talian menerusi serbuan yang dilakukan di dua lokasi sekitar Lembah Klang pada 27 April lalu.

Pengarah Jabatan Siasatan Jenayah Komersil, Polis Diraja Malaysia (PDRM), Datuk Mohd Kamarudin Md Din berkata, sembilan warga tempatan berbangsa Cina berusia antara 20 hingga 31 tahun, yang disyaki terlibat dalam aktiviti penipuan tawaran pekerjaan di luar negara telah ditangkap.

Beliau berkata, maklumat risikan yang diterima mendedahkan sindiket itu dipercayai beroperasi sejak 13 Mac 2020 dengan menyasarkan warga asing yang menetap di Malaysia.

Katanya, sindiket berkenaan telah beberapa kali menukar nama syarikat dalam laman sesawang dan Facebook dari ‘Top Speed Agency Visa’ kepada ‘Cos Consultan Agency’ dan terbaru adalah ‘Eco Travel Malaysia’.

“Mengikut rekod dalam ‘Immiaccount Online Application’, permohonan yang menggunakan kata kunci alamat emel suspek, terdapat 658 permohonan yang masih dalam proses dan kebanyakannya adalah warga Bangladesh, Malaysia dan Pakistan.

“Berdasarkan maklumat, sehingga hari ini terdapat 1,023 individu telah membuat aduan kepada pihak kedutaan mengenai penipuan ini.

“Manakala, sejumlah 28 laporan polis telah diterima dengan nilai kerugian RM155,472,” katanya dalam kenyataan, hari ini.

Mohd Kamarudin berkata, sindiket itu menggunakan modus operandi melalui kemudahan internet dan media sosial bagi mengiklankan tawaran-tawarannya.

Katanya, orang ramai yang berminat akan ditunjukkan cara untuk membuat permohonan visa kerja di Australia.

“Sindiket akan mengenakan bayaran sejumlah RM1,400 untuk kos proses. Satu tangkap layar menunjukkan dokumen permohonan telah dihantar akan ditunjukkan kepada mangsa bagi menyakinkan mereka.

“Kemudian ahli sindiket akan memasukkan maklumat mangsa dalam ‘Immiaccount Online Application’, tetapi permohonan sebenar tidak dibuat.

“Selepas mangsa membuat bayaran, sindiket akan menghantar salinan dokuman palsu kepada mangsa seperti ‘label visa’, surat visa dan invois pembayaran cukai dengan menggunakan kepala surat ‘Australian Government – Department of Home Affairs’,” katanya.

Beliau berkata, siasatan dijalankan di bawah Seksyen 420 Kanun Keseksaan, Akta Pencegahan Jenayah (POCA) 1959 dan Akta Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.


Majlis Pemulihan Negara tak akan ganti kerajaan, dakwa Tun M

BANGI, 1 Zulkaedah 1442H, Sabtu – Tun Dr Mahathir Mohamad mendakwa, kewujudan Majlis Pemulihan Negara tidak akan menggantikan kerajaan, sebaliknya berfungsi untuk mengurangkan kes baharu sehingga imuniti kelompok tercapai.

Bekas Perdana Menteri itu mendakwa, majlis berkenaan hanya memfokuskan kepada empat perkara sahaja, termasuk memulihkan kemerosotan ekonomi dan kewangan serta menangani masalah persekolahan.

Jelas beliau, selain daripada isu-isu berkenaan tidak akan disentuh oleh majlis, dan kerajaan boleh menangani urusan-urusan biasa tanpa perlu terbabit dengan empat perkara itu.

“Untuk politik, Parlimen akan bersidang dan tindakan majlis akan dibentang kepada Parlimen. Percubaan untuk hapuskan Majlis Pemulihan Negara tidak akan diusahakan oleh Parlimen.

“Yang menjadi masalah politik ialah percubaan merampas kuasa. Malangnya jika kerajaan ditukar, kerajaan baru juga akan menjadi lemah kerana majoriti yang tipis,” dakwanya dalam tulisan di chedet.cc, hari ini.

Dr Mahathir sebelum ini mencadangkan Majlis Gerakan Negara (MAGERAN) ditubuhkan bagi menyelesaikan isu ekonomi, politik, sosial dan kesihatan yang dihadapi negara.

Cadangan itu bagaimanapun tidak mendapat persetujuan banyak pihak kerana Malaysia mempunyai sebuah kerajaan serta Kabinet yang berfungsi berbanding ketika tahun 1969.

Bagaimanapun, Dr Mahathir berkata, keadaan yang dihadapi negara ketika ini lebih teruk kerana sewaktu darurat diisytihar, masalah COVID-19 disifatkan tidak begitu serius, tetapi darurat gagal.

“Ini menyebabkan jumlah katil di hospital tidak mencukupi sehingga pesakit terpaksa dikuarantin di rumah. Ada yang maut di rumah kerana tidak dapat dirawat, khusus dengan bekalan oksigen.

“Selain dari wabak, tindakan MCO menyebabkan ekonomi merosot dan kewangan kerajaan terhakis teruk.

“Di masa sama pula, politik menjadi kucar-kacir kerana kelemahan kerajaan. Ini disusuli dengan banyak masalah sosial termasuk membunuh diri,” katanya.

Atas sebab itu, beliau berkata, Majlis Pemulihan Negara diperlukan untuk memastikan keputusan-keputusan pelan tindakan bagi membantu rakyat dapat dibuat segera dan dilaksanakan tanpa melalui banyak proses birokrasi.

Katanya, majlis itu tidak akan diletak di bawah kerajaan, tetapi dilapor secara langsung kepada Yang di-Pertuan Agong.

“Kewujudan majlis akan tamat apabila negara mencapai ‘herd immunity’ atau sebelum PRU15.

“Ahli-ahli majlis akan terdiri dari pakar perubatan, pakar ekonomi yang tidak partisan, pakar pelaburan yang berpengalaman, penggerak sosial yang telah bukti keupayaan membantu rakyat, tokoh perundangan yang tidak partisan dan tokoh politik yang tidak bertindak mewakili parti,” katanya.

Beliau berkata, pelantikan anggotanya juga tidak akan melebihi 20 orang, selain mendakwa tiada politik di dalam Majlis Pemulihan Negara.

“Nama-nama mereka akan dipersembahkan kepada Yang di-Pertuan Agong untuk perkenan.

“Ahli-ahli majlis akan berkhidmat secara sukarela, tanpa gaji kecuali diberi elaun yang perlu. Mereka perlu menganggap pelantikan mereka sebgai satu khidmat negara atau national service,” katanya.


Garis panduan COVID-19 hadapi musim tengkujuh dikeluarkan

KUALA LUMPUR, 24 Rabiulawal 1442H, Selasa – Agensi Pengurusan Bencana Negara (Nadma) telah mengeluarkan garis panduan bencana semasa pandemik COVID-19 bagi menghadapi tempoh Monsun Timur Laut atau musim tengkujuh yang dijangka bermula Rabu ini hingga Mac 2021.

Ketua Pengarahnya, Datuk Dr Aminuddin Hassim berkata, antara lain, garis panduan itu memastikan semua mangsa banjir dan petugas perlu menjalani pemeriksaan suhu badan serta prosedur operasi standard (SOP) lain.

“Mangsa banjir juga perlu berdaftar dengan aplikasi MySejahtera dan semua pusat pemindahan sementara  (PPS) akan disinfeksi secara berkala.

“Semua pertugas PPS juga perlu memastikan terdapat kawalan pergerakan yang mana aktiviti berkumpulan termasuk gotong-royong memasak adalah dilarang dan makanan disediakan secara berbungkus,” katanya kepada Bernama menerusi aplikasi WhatsApp hari ini.

Katanya sejumlah RM50,000 telah diperuntukkan bagi kegunaan Jawatankuasa Pengurusan Bencana Negeri (JPBN) bagi menampung perbelanjaan operasi bencana dalam tempoh tersebut, manakala sejumlah RM20,000 diperuntukkan kepada Jawatankuasa Pengurusan Bencana Daerah (JPBD) dan Angkatan Pertahanan Awam.

Sebagai agensi penyelaras, Nadma perlu memastikan persediaan sumber manusia, aset, PPS, depoh, pangkalan hadapan dan bekalan sokongan sentiasa berada pada tahap yang optimum agar tindak balas sepanjang Monsun Timur Laut berjalan lancar, katanya.

Menurutnya, setakat ini, sebanyak 5,422 PPS di bawah kelolaan Jabatan Kebajikan Masyarakat telah tersedia bagi menampung kapasiti seramai 1,554,713 mangsa banjir.-  Bernama


Parlimen: PM jawab isu vape, lawatan ke China hari ini

KUALA LUMPUR, 13 Ramadan 1444H, Selasa – Perdana Menteri, Datuk Seri Anwar Ibrahim akan menjawab persoalan berkaitan produk cecair bagi kegunaan alat rokok elektronik atau vape serta perkhidmatan pegawai perubatan secara lantikan kontrak, pada hari terakhir persidangan Dewan Rakyat hari ini.

Menurut Aturan Urusan Mesyuarat yang disiarkan laman rasmi Parlimen, persoalan mengenai justifikasi tindakan kerajaan menyahsenaraikan produk cecair dan gel nikotin yang digunakan dalam alat rokok elektronik daripada Akta Racun 1952 akan diajukan Datuk Dr Ahmad Yunus Hairi (PN-Kuala Langat).

Selain itu, Ahmad Yunus juga ingin tahu berhubung pertimbangan kerajaan tentang implikasi negatif penyahsenaraian produk cecair dan gel nikotin itu.

Datuk Seri Wilfred Madius Tangau (PH-Tuaran) pula bertanya mengenai jumlah keseluruhan pegawai perubatan lantikan kontrak dalam perkhidmatan awam serta implikasi kewangan yang terlibat sekiranya semua anggota kesihatan itu diserap masuk dan seterusnya dilantik secara tetap.

Sementara itu, Fong Kui Lun (PH-Bukit Bintang) mengemukakan soalan mengenai hasil positif lawatan Perdana Menteri ke China baru-baru ini, dari segi ekonomi dan peluang pelaburan serta manfaat yang rakyat Malaysia peroleh kelak.

Kesemua soalan berkenaan dikemukakan pada sesi Waktu Pertanyaan-Pertanyaan Menteri.

Selesai sesi itu, Menteri di Jabatan Perdana Menteri dijadual membentangkan Rang Undang-Undang Kanun Keseksaan (Pindaan) 2023, Rang Undang-Undang Kanun Tatacara Jenayah (Pindaan) 2023 dan Rang Undang-Undang Kesihatan Mental (Pindaan) 2023, masing-masing bagi bacaan kali pertama.

Kemudian, persidangan diteruskan dengan Perdana Menteri juga dijadual mengemukakan usul dengan mencadangkan Datuk Mas Ermieyati Samsudin (PN-Masjid Tanah) dan Wong Shu Qi (PH-Kluang), masing-masing dipilih sebagai Pengerusi dan Naib Pengerusi Jawatankuasa Kira-Kira Wang Negara bagi Majlis Parlimen Ke-15.

Selain itu, Rang Undang-Undang Pengangkutan Jalan (Pindaan) 2023, serta Rang Undang-Undang Pengangkutan Awam Darat (Pindaan) 2023, Rang Undang-Undang Lembaga Pelesenan Kenderaan Perdagangan (Pindaan) 2023 dan Rang Undang-Undang Pencetakan Teks Al-Quran (Pindaan) 2023, turut tersenarai dalam Aturan Urusan Mesyuarat untuk bacaan kali kedua.

Pada 28 Februari lepas, Yang Dipertua Dewan Rakyat Datuk Johari Abdul memaklumkan persidangan Dewan Rakyat bagi Mesyuarat Pertama Penggal Kedua Parlimen Ke-15 ditambah dua hari lagi iaitu pada 3 dan 4 April, menjadikan tempoh bersidang keseluruhan selama 31 hari.

Keputusan itu dibuat bagi membolehkan beberapa rang undang-undang dan urusan kerajaan dapat dibentang dan diputuskan di Dewan Rakyat.-  Bernama


ICU terbakar: Korban di hospital Iraq kini 82 orang

BAGHDAD, 14 Ramadan 1442H, Isnin – Angka kematian akibat kebakaran besar di unit rawatan rapi (ICU) untuk pesakit COVID-19 di sebuah hospital Baghdad meningkat kepada 82 orang pada Ahad.

Kejadian di Hospital Ibn al-Khatib itu menyebabkan kerajaan Iraq bertindak menggantung pegawai kesihatan tertinggi kerana didakwa lalai.

Pegawai memaklumkan, kebakaran yang turut mencederakan 110 yang lain tercetus akibat daripada letupan silinder oksigen.

Kakitangan perubatan, Maher Ahmed berkata, api merebak dengan cepat di ruang pengasingan tingkat dua hospital dalam masa tiga hingga empat minit selepas silinder oksigen meletup.

“Sebilangan mangsa yang terbunuh mengalami luka terbakar yang teruk, sementara ada juga yang lemas akibat asap kerana tidak mahu meninggalkan ahli keluarga mereka yang bergantung pada alat ventilator.

“Pesakit juga tidak dapat dipindahkan. Mereka ada beberapa minit untuk hidup tanpa oksigen,” katanya.

Perdana Menteri Iraq, Mustafa al-Kadhimi berkata, kecuaian pegawai kesihatan adalah faktor yang perlu dipersalahkan, sehingga Kabinet memutuskan menggantung pegawai penting termasuk menteri kesihatan dan gabenor wilayah Baghdad.

Jawatan lain seperti pengarah hospital pula dipecat serta-merta. –  Agensi


Kejelikan skrip drama orang liberal

1. SEORANG wartawan MalayMail telah menegur Menteri Agama yang ingin memperjuangkan RUU 355. Menteri Agama dalam kenyataannya sebelum ini berhasrat agar RUU355 ini dapat direalisasikan sebelum beliau meninggal. Ini kerana, pemerkasaan RUU ini dilihat selaras dengan kehendak syarak.

2. Wartawan tersebut memetik nama Menteri Agama (tag) dan menyifatkan pemerkasaan undang-undang Syariah sebagai terlalu keras terhadap pesalah syariah (to enact harsher punishments for Shariah criminal offences).

3. Apabila Menteri Agama memberikan penjelasan dan menegur wartawan liberal tersebut, dia terus sentap dan memainkan kad mangsa (playing the victim card / self-victimization), seolah-olah ingin menggambarkan dirinnya telah diganggu (harassment) oleh Menteri Agama. Malah dia mengatakan seorang Menteri tidak sepatutnya bertindak sedemikian (This is not how a minister behaves.).

4. Adakah ini skrip drama golongan ekstrimis Liberal? Mereka menuduh pemerkasaan undang-undang Syariah sebagai keras dan mengganggu hak asasi kemanusiaan. Apabila Menteri Agama menegur mereka, mereka kata mereka telah diganggu.

5. Perhatikan logik mereka. Apabila mereka menegur Menteri Agama ia bukanlah satu kesalahan. Tetapi apabila Menteri Agama pula yang menegur, mereka melihatnya sebagai satu kesalahan. Adakah golongan Liberal bersikap double standard dan hipokrit?

Semoga Allah membimbing kita semua.

Dr. Ahmad Sanusi Azmi


PRN: Muda hanya pecahkan undi Melayu di bandar

Oleh Athirah Huda Zalhe

BANGI, 17 Muharram 1445H, Jumaat – Penyertaan Parti Ikatan Demokratik Malaysia (Muda) dalam Pilihan Raya Negeri (PRN) hanya dilihat sebagai ‘gelombang’ yang sengaja digerakkan untuk memecah undi Melayu.

Ini kerana, 19 calon Muda yang bertanding kawasan bandar boleh memberikan kesan kepada undi Melayu dan berpotensi memberikan laluan mudah kepada Pakatan Harapan (PH).

Ketua Pemuda BERJASA, Fahmi Bazlan yakin undi orang Cina atau bukan Melayu di kawasan bandar lebih kuat untuk PH, sedangkan pengundi Melayu pula akan terpecah kepada parti Muda serta Perikatan Nasional (PN).

“Walaupun bila saya bertanyakan kepada rakan-rakan PN, mereka mengatakan bahawa kehadiran Muda sebenarnya membantu PN menang, pada saya ia tidak berlaku begitu.

“Jadi ini yang saya bimbang kerana satu lagi yang saya lihat ialah kehadiran Muda dengan idea dan wajah lebih selesa untuk urban, kawasan anak-anak muda moden hari ini seperti Shah Alam, Kota Anggerik dan Subang Jaya.

“Sebenarnya anak-anak muda ini lebih tertarik dengan pendekatan yang dibawa oleh Muda berbanding yang konservatif dibawa oleh PN, (kerana) mereka melihat PN seolah-olah parti lama, asatizah dan menampilkan wajah yang tidak diminati anak muda,” katanya.

Atas sebab itu, beliau berpandangan supaya PN memikirkan jalan untuk parti itu memenangi kawasan-kawasan urban supaya boleh memenangi hati anak muda dan pengundi Melayu di bandar.

“Dengan kemunculan 19 calon Muda di sekitar kawasan bandar ini membuatkan saya tertanya-tanya sebenarnya apakah fungsi ataupun peranan Muda yang telah digerakkan oleh penaja-penaja parti Muda ini.

“Kalau kita lihat secara realitinya parti Muda ialah parti yang digerakkan, didanai oleh DAP sebelum ini. Dan tokoh yang melatari Muda sebelum ini ditaja sepenuhnya oleh tokoh hartawan yang telah menaja DAP juga sebenarnya,” katanya.


Palestin tak gentar serangan jahat Zionis, lawan habis-habisan

TEBING BARAT, 8 Zulkaedah 1444H, Ahad – Gerakan Perjuangan Islam Palestin (Hamas) mengisytiharkan bahawa serangan biadab penceroboh haram Yahudi Israel tidak akan menakutkan rakyat Palestin.

Dalam satu kenyataan, pemimpin kanan Hamas, Abdul-Hakim Hanini mengutuk penutupan berterusan Israel ke atas perkampungan Palestin Al-Mugheir di timur bandar Ramallah, Tebing Barat.

Dia juga mengecam keganasan penceroboh Israel, yang dilindungi oleh tentera Zionis, terhadap rakyat Palestin di kampung Al-Mugheir, timur Ramallah, dan Turmus Ayya di utara Ramallah.

“Serangan sedemikian tidak akan mematahkan kehendak rakyat Palestin, dan selamanya tidak akan dapat dipatahkan.

“Rakyat Palestin akan terus berdepan dengan peneroka dan pencerobohan haram mereka,” tegas Hanini.

Kenyataan tersebut dikeluarkan sehari selepas serangan peneroka ke atas kampung Burqa di barat bandar Nablus.

Pada petang Jumaat, peneroka pelampau Israel membakar kenderaan dan tanaman Palestin di Al-Mugheir dan Turmus Ayya.

Perlu diingat bahawa perkampungan Al-Mugheir telah ditutup dengan ketat oleh Israel selama 15 hari berturut-turut. -Agensi


Kos operasi Masyair kekal hingga 2025

MAKKAH, 9 Zulkaedah 1444H, Isnin – Kos operasi Masyair kekal hingga 2025 selepas Tabung Haji (TH) dan syarikat muassasah, Mashariq menandatangani kontrak perjanjian aras khidmat (SLA) selama tiga tahun bermula tahun ini.

Operasi Masyair adalah kemuncak kepada keseluruhan operasi haji yang melibatkan pergerakan jemaah haji Malaysia ke Arafah, Mina, Muzdalifah dan Makkah selama lima hari bermula 8 hingga 13 Zulhijjah bagi menyempurnakan ibadah rukun dan wajib haji.

Tanpa mendedahkan jumlah kos berkenaan, Ketua Rombongan Haji Malaysia, Datuk Seri Syed Saleh Syed Abdul Rahman berkata, perjanjian itu antaranya melibatkan keselesaan khemah di Arafah dan Mina, kemudahan tandas, kualiti sajian, kelancaran pergerakan bas serta waktu melontar di Jamrah.

“Dalam usaha TH menangani kenaikan kos setiap tahun yang dihadapi, inilah antara usaha kita memasuki kontrak untuk jangka masa panjang bukan dalam bentuk tahunan.

“Ia dapat mengawal dari segi kenaikan kos kerana kos yang telah dimeterai bersama ini adalah satu harga yang ditetapkan untuk tiga tahun, harganya sama untuk ketiga-tiga tahun tersebut,” katanya.

Beliau berkata demikian kepada pemberita selepas menghadiri majlis ta’aruf rombongan haji Malaysia dengan syarikat Mashariq bagi musim haji 1444 Hijrah di sini.

Bagaimanapun, Syed Saleh menjelaskan kos operasi Masyair itu hanya sebahagian daripada kos keseluruhan haji yang turut meliputi pembiayaan lain seperti penginapan, penerbangan selain bayaran wajib kepada kerajaan Arab Saudi.

Sementara itu, Pengerusi Mashariq, Adnan Hussain Mandourah berkata, syarikat tersebut akan berkerja sebagai satu pasukan dengan TH untuk berkhidmat kepada jemaah Malaysia.

“Kami meletakkan tekanan kepada diri sendiri untuk menjadikan perkhidmatan tersebut lebih baik dan semakin baik melebihi jangkaan daripada saudara saudari kita di Malaysia,” katanya.- Bernama


Flying Scotsman terbabit dalam nahas di Scotland

EDINBURGH, 15 Rabiulawal 1445H, Ahad – Lokomotif wap Flying Scotsman terbabit dalam nahas selepas bertembung dengan satu lagi kereta api di Stesen Kereta Api Aviemore, di Cairngorms, Scotland, lapor Agensi Berita Jerman (dpa).

Stesen ini menempatkan Strathspey Railway, laluan yang membawa pengunjung menaiki kereta api wap di utara Scotland.

Menurut polis, dua orang telah dibawa ke hospital sebagai langkah berjaga-jaga tetapi kecederaan mereka dipercayai tidak serius, kata polis.

Jurucakap Muzium Kereta Api Negara berkata: “Kami mengesahkan bahawa lokomotif wap Flying Scotsman telah terlibat dalam kemalangan di Stesen Aviemore. Kami masih mengumpulkan maklumat.”

Perkhidmatan Bomba dan Penyelamat Scotland menghantar lapan jentera ke lokasi kejadian dan menurut polis mangsa yang lain dirawat di stesen itu.

Seorang jurucakap polis berkata: “Kira-kira pukul 7 petang pada Jumaat, 29 September, kami menerima laporan mengenai dua kereta api bertembung pada had kelajuan yang rendah di Stesen Kereta Api Aviemore.”

Flying Scotsman dijadualkan untuk melakukan perjalanan pada hujung minggu ini. – Bernama


Bekalan pasport cukup, peningkatan mendadak punca sesak

PUTRAJAYA, 9 Zulkaedah 1443H, Khamis – Kesesakan yang dilaporkan berlaku di pejabat Imigresen terutama di kawasan Lembah Klang bukan disebabkan kekurangan bekalan pasport tetapi ekoran peningkatan mendadak permohonan dan memperbaharui Pasport Malaysia Antarabangsa (PMA).

Ketua Pengarah Imigresen, Datuk Seri Khairul Dzaimee Daud berkata, permohonan dan pembaharuan PMA telah meningkat mendadak sebanyak 65 peratus ketika ini hingga berlaku kesesakan luar biasa di pejabat Imigresen terutama di Lembah Klang.

Beliau bagaimanapun memberi jaminan Jabatan Imigresen mempunyai bekalan pasport lebih 1.2 juta yang mampu menampung peningkatan mendadak permohonan serta pembaharuan PMA.

“Bekalan pasport mencukupi, kami ada lebih 1.2 juta (pasport) dalam stor dan kalau habis, pembekal akan tambah lagi,” katanya ketika dihubungi hari ini bagi mengulas situasi kesesakan di kaunter Imigresen.

Khairul Dzaimee berkata, antara faktor berlaku kesesakan di pejabat Imigresen adalah kerana orang ramai hadir serentak pada sebelah pagi untuk urusan membuat PMA.

“Contohnya di pejabat Imigresen di Shah Alam, pejabat memang sempit dan ramai datang pada waktu pagi untuk urusan buat pasport… mereka boleh datang sebelah petang,” katanya.

Waktu pengoperasian di enam pejabat pengeluar pasport dan kaunter Jabatan Imigresen dipanjangkan hingga 10 malam manakala enam lagi telah dilanjutkan hingga 6 petang sejak 11 Mei lepas.

Enam premis yang dipanjangkan waktu operasi hingga 10 malam ialah Putrajaya, Kuala Lumpur, Selangor, Johor, Negeri Sembilan dan Melaka, manakala Pulau Pinang, Kedah, Perak, Kelantan, Terengganu dan Perlis dilanjutkan hingga 6 petang.

Khairul Dzaimee menasihatkan orang ramai untuk mengambil peluang cuti persekolahan ketika ini bagi memohon dan memperbaharui PMA di pejabat Imigresen di luar kawasan Lembah Klang.

“Kita ada pejabat Imigresen yang menguruskan pasport dan tidak sibuk seperti di Putrajaya atau Shah Alam. Negeri seperti Perlis, Kedah, Kuantan dan Terengganu ini antara pejabat yang tidak sibuk dan permohonan pasport kurang,” katanya.

Khairul Dzaimee turut menasihati orang ramai agar memastikan mereka benar-benar mempunyai keperluan seperti urusan rasmi kerja dan melancong bagi memohon atau memperbaharui PMA.

“Jika tidak ada keperluan, tidak perlu buat pasport lagi…kadang-kadang saya tanya 10 orang yang buat pasport, enam beri jawapan tidak tahu lagi,” katanya.-  Bernama


Ukraine terima sistem pertahanan udara Itali

ROM, 14 Rabiulakhir 1444H, Rabu – Kerajaan Itali bersedia menghantar pakej senjata baharu kepada Ukraine termasuk sistem pertahanan udara.

Pegawai Pertahanan Itali yang enggan mendedahkan nama berkata, Rom kini bersedia menyediakan pelbagai sistem pertahanan udara termasuk SAMP/T Franco jarak sederhana dan peluru berpandu mudah alih, Italian Aspide.

Negara Barat kini mula membuat penghantaran sistem pertahanan udara selepas Presiden Ukraine, Voodymyr Zelenskyy merayu supaya pemimpin negara kumpulan G7 membantu negara itu.

Ia berikutan peluru berpandu Russia menghujani beberapa wilayah di Ukraine sejak kebelakangan ini.

Sementara Menteri Pertahanan Itali, Guido Crosetto ketika berhubung dengan Setiausaha Pertahanan Amerika Syarikat (AS), Lloyd Austin berjanji akan terus menyokong Ukraine yang diserang Russia.

Hujung Februari lalu, Itali buat pertama kali menghantar senjata ke Kyiv, namun tidak mendedahkan butiran senjata yang dihantar ke Kyiv sejak pencerobohan Russia.

Namun media Itali dan Ukraine memaklumkan, penghantaran sebelum ini termasuk sistem roket pelancar berganda (MLRS), howitzer Pzh2000 dan kenderaan berperisai.

Semalam, Kyiv memaklumkan pihaknya menerima penghantaran sistem pertahanan udara NASAMS pertama dari UK.

Malah, Presiden Perancis Emmanuel Macron turut berjanji untuk menambah jumlah penghantaran sistem pertahanan udara kepada Kyiv. – Agensi.


Krisis bahan api makin parah, Syria tutup institusi negara

DAMSYIK, 13 Jamadilawal 1444H, Khamis – Syria memutuskan untuk menutup institusi negara selama dua hari bulan ini susulan kekurangan bahan api.

Negara bergolak itu terus mengalami gangguan dalam bekalan bahan api dan sekatan antarabangsa berterusan yang dikenakan ke atas rejim Bashar al-Assad.

Menurut media kerajaan Syria, institusi dan agensi kerajaan di kawasan yang dikawal oleh Damsyik akan ditutup pada 11 dan 18 Disember, dilaporkan selepas ramai pekerja tidak dapat bekerja kerana pengangkutan awam terjejas teruk.

Keputusan rejim itu dibuat di tengah-tengah krisis bahan api berterusan yang melanda negara itu sejak beberapa tahun lalu, disebabkan oleh pelbagai faktor, termasuk sekatan ke atas pelanggaran hak asasi manusia dan jenayah perang perkhidmatan keselamatan Syria.

Selain itu, kelewatan teruk dalam penghantaran bahan api dari Iran turut mempengaruhi isu berkenaan walaupun baru-baru ini peningkatan bekalan sebanyak sejuta tong sebulan bagi mencapai tiga juta tong sebulan.

Kebanyakan wilayah di mana medan minyak berpusat juga berada di bawah kawalan tentera Amerika Syarikat (AS) dan militia Kurdish yang disokongnya, bermakna pengeluaran minyak rejim telah menurun daripada 380,000 tong minyak sehari sebelum perang kepada sekitar 80,000 sehari.

Akibatnya, krisis bahan api menjejaskan hampir setiap sektor dan industri, dengan komoditi penting diperlukan bagi penjana kuasa yang membekalkan kilang, rangkaian telekomunikasi dan institusi lain.

Bahkan subsidi bahan api kerajaan dilaporkan tidak banyak membantu, kerana pemandu menerima 25 liter setiap 20 hari dan bukannya setiap 10 hari seperti yang dijamin.

Kementerian Perdagangan Dalam Negeri Syria minggu ini juga meningkatkan lebih daripada dua kali ganda harga bahan api bersubsidi. – Agensi


Isu kuil: Ramasamy jangan mainkan api perkauman

BANGI, 4 Zulhijjah 1441H, Sabtu – Pemimpin parti tamak haloba DAP, P Ramasamy tidak sewajarnya mengeluarkan sebarang kenyataan yang tidak bertanggungjawab seolah-olah mahu mengapi-apikan kemarahan.

Sebaliknya, Timbalan Ketua Menteri II Pulau Pinang itu perlu mengajak kaumnya bertenang dan bertindak mengikut undang-undang, kata Ahli Jawatankuasa Pusat Ikatan Muslimin Malaysia (ISMA), Ustaz Haji Omar Kassim.

“Seruan yang ditulis seolah-olah menyuruh kaum India untuk merusuh, sedangkan siasatan sebenar mengapa pohon tersebut ditebang tidak dinyatakan,” katanya.

Ustaz Omar berkata demikian dipercayai merujuk kepada bantahan Ramasamy terhadap kerajaan negeri Kedah yang bertindak menebang Pokok Ara Suci di Jalan Stesen, Alor Setar yang juga lokasi Kuil Mathurai Veeran yang dirobohkan sebelum ini.

Ramasamy menyifatkan, kerajaan negeri bertindak kejam dan bertentangan dengan alam sekitar apabila menebang pokok berkenaan.

“Ini adalah satu tindakan yang diambil untuk membalas dendam terhadap penganut-penganut Hindu yang menyembah tuhan mereka di bawah kanopi pokok suci bersejarah dan berwarisan ini.

“Dua minggu yang lalu, Kuil Sri Mathurai Veeran di Jalan Stesen telah dirobohkan di bawah pemerintahan kerajaan PAS dan kini pokok yang wujud selama beratus-ratus telah ditebang. Adakah terdapatnya keperluan yang mendesak untuk menebang pokok berusia seratus tahun ini?

“Adakah kerajaan negeri Kedah tidak mengamalkan pemeliharaan warisan? Adakah kerajaan negeri tidak memberi kepentingan kepada amalan pemeliharaan flora yang berwarisan dan berusia ratusan tahun” soalnya.

Dalam kenyataan berasingan, beliau berkata, tindakan untuk menebang pokok-pokok seperti ini perlu dipertimbangkan dengan sebaik-baiknya sebelum sebarang tindakan penguatkuasaan diambil.

“Kerajaan negeri Kedah perlu mempertimbangkan kepentingan semua pihak dan tidak harus mengambil tindakan bagi memenuhi kepentingan diri sendiri,” katanya.


Taufan Ida: NYC dan New Jersey isytihar darurat

NEW YORK, 24 Muharram 1443H, Khamis – Datuk Bandar New York City (NYC) mengisytiharkan darurat selepas Taufan Ida membawa hujan lebat yang membanjiri laluan dan jalan bawah tanah di Manhattan, Brooklyn dan New Jersey.

Ribut melanda negara bahagian selatan Amerika Syarikat (AS), Louisiana, Mississippi, Alabama dan Florida pada Ahad, membanjiri kawasan kejiranan, menyebabkan bekalan elektrik terputus secara meluas dan membunuh sekurang-kurangnya enam orang.

Susulan itu juga, larangan perjalanan dikenakan hingga jam 5 pagi waktu tempatan untuk kenderaan bukan kecemasan, menurut sistem pemberitahuan kecemasan rasmi NYC.

“Kami mengharungi peristiwa cuaca bersejarah malam ini (semalam) dengan hujan memecah rekod di seluruh bandar, banjir besar dan keadaan berbahaya di jalan raya kami,” kata Datuk Bandar NYC, Bill de Blasio di akaun Twitter.

Menerusi kenyataan berlainan, beliau meminta penduduk menjauhi jalan dan membiarkan responden pertama dan perkhidmatan kecemasan menyelesaikan tugas mereka.

“Jika anda berfikir untuk keluar, jangan. Jauhkan dari jalan bawah tanah. Jauhi jalan raya. Kekal di rumah,” katanya.

Sementara itu, Datuk Bandar New Jersey, Hector Carlos Lora berkata, seorang maut semalam di Passaic susulan ribut yang berkaitan dengan taufan.

New Jersey juga mengisytiharkan darurat sebagai langkah berjaga-jaga akibat taufan.

Lebih daripada 991,000 pelanggan elektrik kekal tanpa kuasa di negeri Louisiana yang berjumlah 4.6 juta orang pada Rabu, tiga hari selepas Taufan Ida membadai negara pantai Teluk. – Agensi


100 kes positif COVID-19 hari ini

PUTRAJAYA, 20 Muharram 1442H, Selasa – Kes baharu COVID-19 meningkat kepada tiga angka hari ini, iaitu 100 kes berbanding 62 kes semalam menjadikan jumlah kes positif kumulatif di Malaysia sebanyak 9,559 kes.

Ketua Pengarah Kesihatan Tan Sri Dr Noor Hisham Abdullah berkata daripada 100 kes baharu itu, 85 kes merupakan penularan dalam negara melibatkan 55 warganegara dan 30 bukan warganegara.

Ia melibatkan 26 kes di Sabah daripada kluster Benteng LD, 22 kes di Kedah melibatkan kluster Sungai di Kedah dan satu kes Perlis juga melibatkan kluster Sungai.

Lima belas kes lagi merupakan kes import yang telah mendapat jangkitan di luar negara iaitu India, Indonesia, Pakistan dan Filipina, melibatkan dua warganegara dan 13 bukan warganegara.

Dr Noor Hisham turut memaklumkan 12 kes telah pulih hari ini manakala terdapat tujuh kes positif COVID-19 sedang dirawat di Unit Rawatan Rapi (ICU), dengan empat kes memerlukan bantuan pernafasan.

Tiada kematian direkodkan hari ini. – Bernama


PRU15: Pemuda Amanah alu-alukan kerjasama PH, MUDA

SEREMBAN, 20 Safar 1444H, Jumaat – Pemuda Parti Amanah Negara (Amanah) mahu pucuk pimpinan parti mengutamakan kerusi ‘gred A’ atau kerusi ‘boleh menang’ diberikan kepada sayap itu pada Pilihan Raya Umum ke-15 (PRU15).

Ketua Pemuda Amanah Nasional Mohd Hasbie Muda berkata sayap itu menuntut agar kerusi yang diagih perlulah setanding dengan kerusi yang diberikan kepada rakan politik lain iaitu bersifat boleh menang (winnable).

“Ada rakan sebut kekecewaan, parti lebih mudah melepaskan kerusi gred A kepada rakan, kepada sayap pemuda sendiri kerusi ‘national service’ sahaja diberikan. Jadi Pemuda nak kerusi yang sama.

“Ada kepimpinan Pemuda kena ‘tebas lalang’ dulu (kalau nak bertanding), kawan-kawan (rakan politik) terus masuk je, tak payah tebas lalang, ini kita rasa pelik sikit,” katanya ketika menyampaikan pidato pada Konvensyen Pemuda Amanah Nasional sempena Konvensyen Amanah 2022 di sini hari ini.

Dalam pada itu, Mohd Hasbie berkata Pemuda Amanah juga mengalu-alukan sebarang kerjasama dengan Parti Ikatan Demokratik Malaysia (MUDA), namun menyerahkan kepada Majlis Presiden Pakatan Harapan (PH) untuk membuat keputusan.

Beliau berkata sayap itu menerima apa sahaja keputusan sama ada penyertaan MUDA ke dalam PH sebagai sebahagian parti komponen atau kerjasama strategik.

Mohd Hasbie juga mahu seluruh sayap dalam PH terus menggembleng usaha menarik undi golongan muda pada PRU15 nanti dan usaha itu tidak seharusnya dipertanggungjawabkan ke atas sayap Pemuda sahaja.

Sementara itu, Naib Presiden Amanah Datuk Mahfuz Omar sewaktu ditemui pemberita selepas merasmikan konvensyen itu berkata pucuk pimpinan parti akan menambah kerusi untuk golongan muda parti itu pada PRU15 nanti.

“Kita juga akan pastikan kerusi yang ‘winnable’ diberikan kepada mereka,” katanya. – Bernama


Indonesia pantau 2 wilayah, dakwa ada kes import COVID-19 dari Malaysia

JAKARTA, 23 Syawal 1442H, Jumaat – Kerajaan Indonesia memantau beberapa wilayah yang melaporkan peningkatan signifikan kes COVID-19, termasuk di Kepulauan Riau dan Kalimantan Utara yang didakwa diimport dari Malaysia.

Menteri Kesihatan, Budi Gunadi Sadikin berkata, pihaknya bukan hanya memantau kes harian COVID-19 di seluruh negara, tetapi juga peningkatan kes di peringkat wilayah dan bandar.

Katanya, semua 34 wilayah dikategorikan dalam empat peringkat, dengan tahap pertama yang paling selamat dan tahap empat menunjukkan transmisi tertinggi.

Setiap peringkat ditentukan oleh garis panduan Pertubuhan Kesihatan Sedunia (WHO), di mana 50 kes disahkan positif bagi 100,000 orang setiap hari akan dikategorikan sebagai tahap empat, katanya.

“Oleh itu, kita memantau wilayah mana yang berada di tahap empat, tetapi ianya tiada. Namun, kita ada wilayah yang dikategori di tahap tiga iaitu Riau, Kepulauan Riau dan Kepulauan Bangka Belitung.

“Kepulauan Riau tinggi kerana di sini kami menerima banyak pekerja Indonesia dari Malaysia. Di Kalimantan, wilayah yang harus dipantau adalah Kalimantan Utara,” katanya.

Walaupun wilayah yang bersebelahan dengan negeri-negeri Malaysia iaitu Sabah dan Sarawak dikategorikan sebagai tahap dua, data kerajaan menunjukkan banyak kes diimport, katanya.

“Mereka datang dari luar negara… kami tahu bahawa kedudukan kami sebenarnya lebih baik daripada jiran. Tetapi kita harus meningkatkan penguatkuasaan kuarantin pelancong dari negara-negara jiran terutama jika melalui darat atau laut.

“Jika melalui udara, ia lebih mudah dikendalikan. Tetapi bagi darat dan laut, kita memiliki banyak pintu masuk,” katanya.

Setakat ini, Indonesia mengenakan kuarantin lima hari bagi mereka yang tiba dari luar negara dan tidak mengubah polisi itu untuk sementara waktu, bersesuaian dengan garis panduan WHO, kata Sadikin.

Namun, pihak berkuasa mengambil langkah berjaga-jaga dengan melanjutkan tempoh kuarantin hingga 14 hari bagi pelancong dari India, Pakistan dan Filipina. – Agensi


Walau apa pun kesilapan, pemimpin mesti jadi contoh

1. DALAM urusan penguatkuasaan undang-undang, Rasulullah amat menekankan tentang sikap adil. Biarpun yang melakukan kesalahan adalah orang ternama, Rasulullah bersikap adil dalam penghukuman. Inilah sikap yang mesti dicontohi oleh setiap Mukmin.

2. Pernah terjadi di zaman Rasulullah, seorang wanita daripada Bani Makhzum telah melakukan kesalahan mencuri. Namun, Bani Makhzum adalah antara kabilah yang mempunyai kedudukan dan pengaruh di sisi Qurasyh.

3. Tiada siapa yang berani untuk memaklumkan perkara ini kepada Rasulullah kerana menjaga kedudukan kumpulan manusia yang mempunyai kedudukan ini. Quraysh mengambil langkah berjaga-jaga. Mereka menggunakan pendekatan memujuk dan berdiplomasi dengan Baginda Nabi agar melepaskan pihak yang melakukan kesalahan ini.

4. Reaksi Rasulullah sangat teguh. Rasulullah marah dengan sikap tidak adil sebegini lantas menegaskan: “Apakah kamu meminta syafaat (supaya dilindungi mereka yang melakukan kesalahan) berkenaan hukuman hudud ini? Sesungguhnya telah binasa umat sebelum kamu kerana apabila yang mencuri itu orang berpengaruh, kamu bebaskan. Dan apabila yang mencuri itu orang yang lemah (orang biasa) maka kamu kenakan hukuman hudud terhadap mereka.” (HR al-Bukhari dan Muslim)

5. Perhatikan ketegasan sikap Baginda Nabi. Dari aspek penguatkuasaan Rasulullah tidak pernah bersikap pilih kasih. Baginda meneruskan penguatkuasaan undang-undang dan hukuman ke atas mereka yang melakukan kesalahan tidak kirsa samada yang melakukan kesalahan tersebut orang yang mempunyai pangkat atau kedudukan.

6. Bersikap adil adalah prinsip paling utama dalam kepimpinan. Jangan kerana pihak kita melakukan kesilapan, kita segan untuk menegur. Malah pemimpin Muslim mestilah menjadi contoh dalam perkara yang melibatkan perundangan negara.

Semoga Allah membimbing kita.

Dr. Ahmad Sanusi Azmi


Lelaki tolak isteri dari tingkat 18 kondominium kerana cemburu

GEORGE TOWN, 29 Syaaban 1442H, Ahad – Kematian seorang wanita yang mayatnya ditemukan di atas bumbung bilik panel suis elektrik milik Tenaga Nasional Berhad di Kondominium Bukit Awana, Air Itam di sini semalam, dipercayai akibat jatuh dari tingkat 18 kondominium itu, disyaki ditolak oleh suaminya.

Ketua Polis Daerah Timur Laut ACP Soffian Santong berkata mayat wanita berusia 35 tahun itu ditemukan orang awam pada 12.06 tengah malam semalam (10 April) dan suspek ditahan polis setengah jam kemudian di rumah pasangan tersebut.

“Mayat mangsa yang bekerja sebagai ejen insurans itu ditemukan oleh penduduk di situ dalam keadaan terbaring dan berlumuran darah. Hasil soal siasat ke atas suaminya  yang bekerja sebagai tukang masak di sebuah kedai makan, lelaki itu mengaku telah bertindak menolak mangsa setelah berlaku pergaduhan.

“Pasangan itu bergaduh di rumah mereka di tingkat 18 selepas suspek mengesyaki mangsa menjalinkan hubungan dengan lelaki lain,” katanya ketika dihubungi, di sini hari ini.

Menurutnya, ujian air kencing ke atas lelaki itu turut mendapati suspek positif dadah dan dia kini direman selama enam hari bagi membantu siasatan menurut Seksyen 302 Kanun Keseksaan iaitu kerana membunuh.

Mengulas kes lain, Soffian berkata, pihaknya turut menerima laporan mengenai penemuan seorang bayi lelaki yang ditinggalkan di hadapan pejabat Persatuan Perkembangan Kesihatan Keluarga Pulau Pinang di Jelutong di sini, kira-kira 7.40 malam semalam.

Menurutnya, bayi lelaki yang masih bertali pusat itu ditemukan oleh seorang lelaki berusia 43 tahun yang datang ke premis berkenaan.

“Turut ditemukan bersama-sama bayi lelaki itu ialah satu nota bertulis ‘tolong jaga budak ini’,” katanya.

Beliau berkata, bayi itu telah dibawa ke Hospital Pulau Pinang untuk tindakan selanjutnya dan orang ramai yang mempunyai maklumat berkaitan kejadian boleh menghubungi pegawai penyiasat di talian 019-473 5105 atau melaporkan di balai polis berhampiran bagi membantu siasatan. -Bernama


Calon GTA Larut sedia lawan Hamzah, yakin kebolehan diri

BANGI, 8 Rabiulakhir 1444H, Khamis – Calon BERJASA di Parlimen Larut yakin pembabitannya di kampung halaman sendiri mampu memberikan kelebihan kepadanya selain boleh menewaskan penyandang kawasan itu, Datuk Seri Hamzah Zainudin.

Auzaie Fadzlan Shahidi yang merupakan calon paling muda dalam BERJASA menyatakan kesediaan untuk menawarkan khidmat bakti kepada rakyat dan yakin penyandang kawasan itu sudah kehilangan taring berikutan tindakan melompat parti.

“Sebagai seorang anak tempatan yang membesar di Selama ini, saya bersedia menawarkan khidmat bakti kepada pengundi.

“Saya yakin Datuk Seri Hamzah sudah hilang taringnya, dulu beliau menang atas tiket BN kemudian melompat.

“Jadi, beliau dah kehilangan pengundi BN. Anak muda tak berpihak kepada beliau,” katanya.

Auzaie diumum bertanding di Parlimen Larut menentang penyandang gergasi, Hamzah Zainudin pada Majlis Pengumuman Calon Gerakan Tanah Air (GTA), semalam.

Anak muda berjiwa besar ini yang berusia 27 tahun merupakan graduan jurusan Syariah di Universiti Al-Azhar Mesir dan kini menjadi usahawan pemborong barangan runcit.

Pada PRU14, Hamzah memperoleh kemenangan selepas memperoleh 18,184 undi sekali gus menewaskan calon PAS, Abu Husin Mohammad, 13,698 manakala Khairul Anuar Akhiruddin dari PKR yang memperoleh undi sebanyak 7,738.


Rakyat mahukan kestabilan kerajaan, usah lagi main isu tarik sokongan

BANGI, 12 Muharram 1443H, Sabtu – Seluruh rakyat Malaysia mengharapkan agar kerajaan baharu yang bakal dibentuk di bawah kepimpinan Datuk Seri Ismail Sabri Yaakob segera memberikan penumpuan serius kepada isu ekonomi dan kesihatan rakyat.

Pada masa sama, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, rakyat mahukan kestabilan dek kerana sudah letih dengan drama pergolakan kuasa tatkala pelbagai krisis belum selesai.

Segala perubahan kuasa pentadbiran negara selepas ini hanya layak dipertandingkan di Pilihan Raya Umum ke-15 (PRU15) yang sudah sangat hampir.

“Maka, kita harapkan agar isu tarik sokongan tidak berlaku lagi dalam tempoh yang singkat itu.

“Kita tahu betapa tipis dan goyahnya kerajaan yang ada ini. Jika tukar kerajaan lagi pun sama, majoritinya tipis juga.

“Janganlah ada usaha melompat dan melobi sokongan lagi selepas ini. Gencatan politik perlulah berlaku, tetapi tidak menghilangkan mekanisme ‘check and balance’,” katanya dalam satu kenyataan, hari ini.

Tidak dapat dinafikan, katanya, dengan pelbagai kepentingan peribadi dan parti masing-masing yang pelbagai khususnya dalam kalangan Ahli Parlimen kerajaan, pasti akan ada situasi ugut-mengugut seperti berlaku sebelum ini, termasuk ketika zaman Pakatan Harapan (PH).

“Kita harap penyelesaian terbaik dapat ditemui tanpa menggadaikan apa-apa khususnya rakyat dan negara.

“Ahli politik khususnya Ahli-ahli Parlimen perlu bersabar dan tunggulah PRU15 yang sepatutnya berlangsung pada tahun hadapan, seperti yang dijanjikan (dan janji itu mesti ditepati).

“Ketika tiba waktunya nanti, dapatkanlah mandat baharu rakyat kembali dan ubahlah sistem agar apa yang berlaku hari ini tidak berulang,” katanya.

Lebih penting ketika ini, katanya, rakyat sedang menanti barisan Kabinet baharu pimpinan Perdana Menteri ke-9.

“Apakah akan dianggotai oleh politikus-politikus ‘dinosaur’ yang tidak kompeten hanya sebagai habuan atau akan ada lebih ramai profesional pakar bidang luar lingkungan parti dapat dilantik nanti? Di sini adalah penilaian paling awal dan fundamental yang rakyat akan buat.

“Apa-apa pun, kita doakan yang terbaik agar kepimpinan negara yang baharu ini dapat memulihkan kembali negara dan selepas itu dapat memulangkan kembali mandat rakyat melalui PRU15 seperti yang dijanjikan,” katanya.


Pakistan arahkan pendatang asing tinggalkan negara itu sebelum 1 November

ISLAMABAD, 19 Rabiulawal 1445H, Khamis – Pakistan memberi amaran kepada ribuan pendatang asing supaya meninggalkan negara itu sebelum 1 November depan.

Peringatan dibuat susulan tragedi pengebom berani mati minggu lalu yang mengorbankan nyawa 59 penduduk.

Pakistan menyalahkan kumpulan pengganas yang mempunyai kaitan dengan Taliban – yang didakwa terbabit dalam serangan tersebut.

Menteri Dalam Negeri, Sarfraz Bugti berkata, pendatang tanpa izin yang kekal berada di negara itu sehingga tarikh berkenaan akan berdepan masalah besar.

Katanya, kesemua mereka akan ditahan dan dihantar pulang serta harta mereka akan dirampas.

Dalam pada itu, jurucakap Taliban Zabihullah Mujahid pula berkata, tindakan menghalau pelarian Afghanistan adalah perbuatan yang tidak boleh diterima.

Beliau mempertahankan bahawa rakyat Afghanistan tidak terlibat dalam masalah keselamatan Pakistan.

Sehingga kini, kira-kira 4.4 juta rakyat Afghanistan berada di Pakistan, bersamaan dengan lebih 10 daripada penduduk Afghanistan sendiri.

Bagaimanapun, ramai rakyat Afghanistan tinggal di negara itu selama beberapa dekad, dan mempunyai status pelarian rasmi – yang mana mereka diberitahu supaya tidak takut ditangkap.

Sebaliknya, kedutaan Afghanistan di Islamabad berkata, lebih 1,000 warga Afghanistan telah ditangkap dua minggu lalu, dengan kira-kira separuh daripada itu mempunyai hak untuk berada di Pakistan. – Agensi


Kerajaan rangka Dasar Anti Ali Baba

KUALA LUMPUR, 22 Zulhijjah 1444H, Selasa – Perdana Menteri Datuk Seri Anwar Ibrahim berkata kerajaan sedang dalam tindakan merangka Dasar Anti Ali Baba (rent-seeking) dan mempercepat Pelan Hala Tuju Peralihan Tenaga (NETR).

Perdana Menteri berkata, perkara itu dipersetujui dalam Mesyuarat Majlis Tindakan Ekonomi Negara (MTEN) yang diadakan semalam.

Anwar yang juga Menteri Kewangan berkata, budaya Ali Baba memberi dampak negatif kepada ekonomi dan kerajaan serius untuk menangani dan membasmi aktiviti ini.

“Anggaran kerugian mencecah sekitar satu peratus daripada keluaran dalam negara kasar (KDNK) dan melibatkan aspek perolehan, perlesenan, pemberian permit dan kuota serta pemberian subsidi dan geran.

“Kementerian Ekonomi dan Jabatan Peguam Negara, dengan penglibatan kementerian dan agensi kerajaan akan mengkaji dan merangka dasar dan strategi perundangan yang bersesuaian untuk membanteras aktiviti rent-seeking dan membentangkan cadangan kepada Jemaah Menteri,” katanya dalam kenyataan hari ini.

Sementara itu, Anwar berkata, mesyuarat MTEN turut bersetuju untuk mempercepat inisiatif NETR sebagai pemangkin kepada strategi mengangkat negara sebagai peneraju serantau dalam tenaga boleh baharu.

Beliau berkata, Projek Flagship Rintis dan inisiatif NETR bagi meningkatkan penyertaan industri mengenai hala tuju baharu kerajaan dalam meneroka sumber tenaga baharu dan membentuk permintaan pasaran serta mengenal pasti sumber kewangan untuk menangani jurang pembiayaan bagi projek tersebut.

Anwar berkata, Fasa Pertama NETR akan mengetengahkan 10 projek rintis perdana yang strategik dan bernilai tinggi sebagai langkah pelaksanaan Dasar Tenaga Negara 2022-2040 dengan jangkaan pelaburan bernilai RM25 bilion.

Selain itu, menurutnya fasa berkenaan turut merangkumi mewujudkan 23,000 pekerjaan berkualiti tinggi dan mengurangkan pelepasan karbon dioksida setara melebihi 10,000 gigagram secara bertimbunan.

“Peluncuran NETR Fasa Pertama akan diadakan pada 27 Julai 2023 dan disusuli dengan peluncuran NETR Fasa Kedua pada Ogos 2023,” kata perdana menteri.

Melangkah ke hadapan, Anwar berkata MTEN akan terus merumuskan langkah dan inisiatif baharu untuk menangani pelbagai isu melibatkan perekonomian negara bagi memastikan penambahbaikan tata kelola serta perubahan struktur secara teratur demi meningkatkan potensi ekonomi negara.

“Kerajaan sentiasa berusaha memastikan negara mencapai Aspirasi Negara Rendah Karbon 2040 dan sentiasa bergerak maju ke hadapan seiring dengan kemajuan teknologi semasa dan memenuhi keperluan sosioekonomi rakyat bagi menjamin kesejahteraan Malaysia dan rakyatnya,” katanya. – Bernama


Waspada bahaya COVID-19 raya ini

KUALA LUMPUR, 1 SYAWAL 1444H, Sabtu – Orang awam dinasihatkan supaya lebih berhati-hati ketika menyambut Hari Raya Aidilfitri susulan peningkatan kes COVID-19 dan fenomena jerebu yang kini melanda negara.

Menurut data rasmi Kementerian Kesihatan, jumlah kes COVID-19 di negara ini meningkat 87.5 peratus dalam tempoh 14 hari hingga 8 April lepas, manakala bilangan kemasukan ke wad direkodkan mengalami peningkatan 30.5 peratus.

Pakar Kesihatan Awam, Universiti Islam Antarabangsa Malaysia Prof Dr Mohammad Farhan Rusli berkata, walaupun tiada prosedur operasi standard (SOP) khusus, orang awam perlu mengamalkan langkah-langkah pencegahan kendiri sebelum bersalaman dengan orang tua dan kanak-kanak semasa berkumpul.

Beliau berkata, kerap membasuh tangan dan mengamalkan penjarakan fizikal selamat dalam khalayak ramai, terutama dalam kalangan mereka yang tidak dikenali, juga adalah langkah perlindungan diri terbaik.

“Selain itu, bawa peralatan anda sendiri seperti sejadah apabila sembahyang di masjid. Jika boleh, ambil wuduk dahulu di rumah dan pakai pelitup muka sepanjang masa.

“Apabila anda rasa tidak sihat, elakkan perjumpaan beramai-ramai dan lakukan ujian kendiri. Sentiasa ingat, anda adalah orang terbaik untuk menjaga diri sendiri, bukan orang lain,” katanya ketika dihubungi.

Sementara itu, pakar kesihatan pekerjaan, kecemasan dan kesihatan awam. Dr Hanafiah Bashirun mengingatkan bahawa Malaysia masih lagi dalam Fasa Peralihan Ke Endemik sejak 1 April tahun lepas dan kerajaan masih belum mengumumkan secara rasmi negara telah bebas daripada virus berbahaya itu.

“Kita masih di bawah peralihan ke endemik, justeru ada keringanan prosedur operasi standard (SOP) namun itu bukanlah alasan untuk tidak berhati-hati, khususnya dengan kewujudan subvarian baharu COVID-19 seperti XBB,” katanya.

Dalam pada itu, berikutan cuaca panas dan jerebu yang kini melanda negara, seorang pakar alam sekitar turut menasihatkan orang awam supaya menghadkan masa di luar rumah dan mengenakan pelitup muka semasa Hari Raya.

Pensyarah Kanan Jabatan Sains Bumi dan Alam Sekitar Universiti Kebangsaan Malaysia (UKM) Profesor Madya Dr Mohd Shahrul Mohd Nadzir berkata pemakaian pelitup muka adalah bagi mengurangkan pendedahan kepada bahan pencemar akibat jerebu serta melindungi sistem pernafasan.

“Ketika jerebu, dinasihatkan untuk memakai pelitup muka yang direka bentuk khusus untuk menyaring pencemar udara seperti pelitup muka respirator N95 atau N99.

“Bagaimanapun, perlu diingat bukan semua pelitup muka dibuat sama, ada yang mungkin tidak menyediakan perlindungan mencukupi terhadap pencemar udara. Penting untuk memilih pelitup muka yang menepati standard dan dipakai dengan betul bagi memastikan keberkesanan maksimum,” katanya.

Sebelum ini, Menteri Sumber Asli, Alam Sekitar dan Perubahan Iklim Nik Nazmi Nik Ahmad dilaporkan berkata situasi jerebu di negara ini dijangka lebih serius tahun ini berbanding tiga tahun sebelum ini, ekoran aktiviti perladangan dan industri yang kembali beroperasi secara biasa pascapandemik. – Bernama


Banjir: Pakistan berdepan bencana kesihatan awam

ISLAMABAD, 12 Rabiulawal 1444H, Ahad – Pakistan kini bakal berdepan bencana kesihatan awam susulan daripada banjir dahsyat yang melanda negara ini, amaran Pertubuhan Bangsa-Bangsa Bersatu (PBB).

Pada ketika ini, organisasi dunia itu sedang mencari dana sekitar AS$816 juta berbanding anggaran awal berjumlah AS$656 juta bagi membantu negara yang terletak di selatan Asia itu.

Kemusnahan disebabkan oleh hujan dan banjir yang tidak pernah berlaku sebelum ini di Pakistan bulan lalu meragut hampir 1,700 nyawa.

“Rakyat Pakistan menjadi mangsa kepada ketidaktentuan perubahan iklim.

“Walaupun hujan mungkin telah berhenti dan air mula surut, namun masih banyak kawasan di selatan Pakistan ditenggelami air,” kata Setiausaha Agung PBB, Antonio Guterres.

Tambahnya, situasi bertambah buruk dengan kedatangan musim sejuk tidak lama lagi.

“Risiko wabak taun, malaria dan demam denggi mengancam lebih banyak nyawa. Bencana yang melata di Pakistan ini boleh berlarutan selama bertahun-tahun akan datang,” katanya lagi.

Sehubungan itu, Guterres menyeru, negara-negara penderma dan institusi kewangan antarabangsa memberi sokongan penuh kepada PBB serta Pakistan dalam mendepani masalah ini.

Banjir besar yang melanda Pakistan menyebabkan hampir 45 peratus tanah pertaniannya musnah sekali gus memberi ancaman kepada bekalan makanan.

Kerajaan menganggarkan kerugian berjumlah AS$30 bilion kepada ekonomi khusus dalam terma infrastruktur dan sektor pertanian. – Agensi


86,500 kg bawang dari China, Pakistan dirampas

SHAH ALAM,  2 Jamadilawal 1442H, Jumaat –  Jabatan Perkhidmatan Kuarantin dan Pemeriksaan Malaysia (MAQIS) Selangor merampas 86,500 kilogram bawang merah dan bawang kuning dari China serta Pakistan di Pelabuhan Barat, Pelabuhan Klang pada Selasa lepas.

Pengarah MAQIS Selangor Dr Tarmisal Alimin berkata,  rampasan barangan yang dimuatkan di dalam dua kontena itu dilakukan selepas pemeriksaan pegawai penguat kuasa kira-kira pukul 11.30 pagi.

“Bawang merah dan bawang kuning itu dianggarkan bernilai RM179,822. Ia dirampas kerana tidak mematuhi sijil perakuan 3P dalam syarat permit import MAQIS,” katanya dalam satu kenyataan, hari ini.

Tarmisal berkata, kegagalan syarikat pengimport mengemukakan maklumat itu merupakan kesalahan di bawah Seksyen 15(1) Akta Perkhidmatan Kuarantin dan Pemeriksaan Malaysia 2011 (Akta 728) yang boleh didenda sehingga RM100,000 atau dipenjara maksimum enam tahun atau kedua-duanya sekali jika sabit kesalahan.

Beliau berkata, pihaknya memandang serius isu membabitkan  keselamatan makanan, kawalan penyakit dan risiko kemasukan perosak yang boleh mengancam kelestarian makanan negara. -Bernama


Negara Arab Sunni tak boleh lagi biarkan Palestin dibantai

Oleh Ainul Illia Meor Suzurudin

BANGI, 26 Rabiulawal 1445H, Khamis – Operasi Taufan al-Aqsa memperbetulkan semula objektif yang sepatutnya didukung semua negara Arab dan umat Islam iaitu membebaskan Palestin dan al-Aqsa sepenuhnya.

Ketua Pegawai Eksekutif (CEO) IRIS Institute, Syed Ahmad Israa’ Syed Ibrahim berkata, objektif ini pada asalnya didukung bersama semua negara Arab sejak Israel mengumumkan negara haram pada 1948.

Tetapi, satu demi satu negara Arab akhirnya berpihak kepada rejim haram Israel dan mengkhianati rakyat umat Islam di negara masing-masing.

Ketika ditanya sama ada serangan ini akan membawa perkembangan baik kepada Palestin dan Hamas, beliau bersetuju kerana ini akan menyedarkan semula ramai pihak akan penindasan Israel yang tidak pernah berhenti selama ini.

“Mengembalikan objektif dan cara fikir yang betul dalam mencari solusi kepada konflik sekarang (dengan menyerang Israel dan bebaskan Palestin).

“Ia adalah satu ‘progres’ yang ingin dimulakan semula oleh Hamas dan seharusnya menyedarkan semua umat Islam dan negara Arab,” katanya ketika dihubungi Ismaweb.net.

Sementara itu, mengulas kesan negara Iran, Yaman menghantar pasukan bagi membantu Hamas, Syed Ahmad Israa’ berkata, kelompok Syiah (Iran, Houthi Yaman, Hizbullah) melihat kelompongan sokongan negara Islam Sunni kepada Hamas sebagai peluang untuk mereka mengubah imbangan kuasa di Timur Tengah.

Katanya, tidak dinafikan jika negara-negara Islam Sunni tidak bersama membantu wakil umat Islam di Palestin berjuang, umat Islam di sana terpaksa bersikap pragmatik demi survival, juga demi tidak kehilangan tanah suci.

“Iran dan pihak Syiah tidak akan memenangkan agenda Islam Sunni kerana mereka memiliki agenda penguasaan sendiri di Timur Tengah.

“Mereka mungkin beri bantuan secara berkepentingan tetapi mereka tidak akan berkongsi agenda atau kuasa.

“Iran dan Houthi juga kemungkinan besar tidak akan masuk/membantu dalam peperangan secara direct jika Amerika Syarikat (AS) mula masuk ke medan secara langsung,” katanya.

Justeru, beliau menegaskan, negara Arab dan Islam Sunni perlu segera melakukan sesuatu untuk memastikan Palestin dibela pihak yang benar.

“Sekali lagi negara Arab bertanggungjawab membantu, kerana jika tidak impak geopolitik akan mengena kepada semua negara Arab.

“Mudarat membiarkan pembantaian kepada Palestin dan penaklukan Gaza dan al-Aqsa oleh rejim Israel adalah jauh lebih besar daripada mudarat membatalkan normalisasi. Logik ini sepatutnya difahami oleh negara-negara Islam khususnya Arab Sunni,” katanya.


Jordan buka pintu sempadan dengan Syria

DAMSYIK, 23 Safar 1443H, Khamis – Jordan membuka semula pintu sempadan utamanya dengan Syria sebagai langkah meningkatkan ekonomi negara yang berdepan krisis.

Ia juga sebagai usaha menguatkan lagi desakan kepada negara-negara Arab untuk bergabung semula dengan Syria selepas menghindari negara bergolak itu selama perang saudara.

Trak Syria menanti untuk memasuki Jordan di pintu sempadan Jaber dan teksi yang membawa penumpang berbaris untuk melalui kawalan kastam dan Imigresen.

“Keadaan keselamatan sekarang stabil di pihak Syria dan kami berharap ia tetap stabil,” kata Ketua Lintasan Jaber, Kolonel Moayad Al Zubi kepada Reuters.

Lintasan Jaber pernah dibuka semula pada 2018 selepas kerajaan Syria mengusir pemberontak dari selatan.

Bagaimanapun pandemik COVID-19 menyebabkan langkah sekatan dikenakan bagi membendung penularan virus.

Syria – yang menyalahkan sekatan Barat susulan masalah ekonomi negara itu – berharap hubungan perniagaan yang lebih luas dengan negara jiran di selatan akan membantunya pulih daripada perang sedekad.

“Tujuan kesefahaman ini untuk meningkatkan pertukaran perdagangan antara kedua negara bagi mencapai kepentingan setiap pihak,” kata Menteri Perdagangan dan Industri, Yordania Maha Al Ali kepada televisyen Al Mamlaka.

Jordan dan Syria berharap perdagangan bersama akan kembali ke tahap AS$1 bilion (RM4.18 bilion) sebelum perang.

Pegawai Jordan berkata, delegasi perdagangan yang berkunjung dari Syria – dipimpin oleh menteri ekonomi, perdagangan, pertanian, air dan elektrik, akan membincangkan mengenai penghapusan tarif.

Ahli perniagaan dari Jordan sebahagian besarnya menghindari berurusan dengan Syria selepas Akta Caesar AS 2019 mengenakan sekatan keras yang melarang syarikat asing berdagang dengan Damsyik.- Agensi


Belanjawan 2024: RM12.4 bilion diperuntuk untuk Sabah, Sarawak

KUALA LUMPUR, 27 Rabiulawal 1445H, Jumaat – Usaha menzahirkan kesepakatan yang dicapai pemimpin dahulu dalam Perjanjian Malaysia 1963 (MA63) terus direalisasikan Kerajaan Perpaduan dalam Belanjawan 2024 Malaysia MADANI, dengan sejumlah RM12.4 bilion diperuntukkan untuk pembangunan di Sabah dan Sarawak.

Perdana Menteri, Datuk Seri Anwar Ibrahim ketika membentangkan belanjawan itu di Dewan Rakyat hari ini berkata, sebanyak RM6.6 bilion diperuntukkan kepada Sabah, manakala RM5.8 bilion lagi untuk Sarawak, iaitu peningkatan daripada RM6.5 bilion (Sabah) dan RM5.6 bilion (Sarawak) dalam Belanjawan 2023.

Beliau berkata atas semangat MA63, Kerajaan Persekutuan juga telah menurunkan kuasa pelaksanaan projek pembangunan di bawah nilai RM50 juta kepada agensi teknikal di kedua-dua negeri itu bagi meningkatkan keberkesanan pelaksanaan projek-projek terlibat.

Selain itu, Kerajaan Perpaduan juga telah meningkatkan kadar pemberian khas interim untuk Sarawak dan Sabah kepada RM300 juta, berbanding RM16 juta bagi Sarawak dan RM125.6 juta bagi Sabah sebelum ini.

Kali terakhir kajian semula pemberian khas itu dibuat adalah pada 1969 (Sarawak) dan 2022 (Sabah).

Anwar berkata, Rang Undang-Undang Lembaga Hasil Dalam Negeri Malaysia (Pindaan) 2023 juga telah diluluskan di Dewan Rakyat, Rabu lepas, bagi memperuntukkan wakil kerajaan negeri Sabah yang dinamakan Ketua Menteri Sabah dan seorang wakil kerajaan negeri Sarawak yang dinamakan Premier Sarawak, selaras dengan hasil Laporan Jawatankuasa Antara Kerajaan (IGC) 1963.

“Kerajaan Persekutuan bersama-sama kerajaan negeri Sabah juga telah mencapai kesepakatan berhubung penyerahan kuasa kawal selia bekalan elektrik yang bakal berkuat kuasa pada 3 Januari 2024.

“Kendatipun kuasa kawal selia diserahkan kepada kerajaan negeri Sabah, kerajaan Persekutuan tetap akan terus membantu kerajaan negeri Sabah dalam mengukuhkan industri elektrik di Sabah melalui pemberian subsidi kepada Sabah Electricity Sdn Bhd (SESB) sehinggalah Pelan Tranformasi SESB berjaya dilaksanakan dalam tempoh tujuh tahun iaitu sehingga 2030,” katanya.

Bagi menjamin kestabilan dan mengurangkan gangguan bekalan elektrik di Sabah, khususnya di kawasan timur Sabah, Perdana Menteri berkata, Kerajaan Persekutuan akan memberi sokongan kepada pelaksanaan penjanaan tenaga secara solar hidrid serta pembinaan jaringan talian penghantar elektrik di selatan Sabah.

“Kerajaan Persekutuan juga sedang berunding untuk merealisasikan penyerahan Pelabuhan Bintulu dan pengoperasian Perkhidmatan Udara Desa (RAS) kepada kerajaan negeri,” katanya.

Belanjawan 2024 merupakan belanjawan kedua yang dibentangkan Anwar sejak menjadi perdana menteri pada 24 November 2022.


Keluarga contoh dalam al-Quran

1. ALLAH memilih untuk menampilkan kisah keluarga Imran sebagai contoh keluarga yang soleh di dalam al-Quran.

Imran adalah bapa kepada Saidatina Maryam. Menurut Ibn Asyur, beliau adalah di antara lelaki yang soleh dikalangan Bani Israel. (al-Tahrir wa al-Tanwir, 3/84)

2. Bukan sahaja Imran, isteri beliau turut digambarkan sebagai ibu dan isteri yang solehah. Ini dapat difahami melalui dialog (doa) beliau ketika mengandungkan Maryam.

Isteri Imran bernazar agar anak yang dikandungnya menjadi seorang yang melindungi agama dan mengabdikan dirinya hanya untuk Allah. (al-Tabari, Jami’ al-Bayan).

3. Berkat doa ibu yang solehah serta ayah yang soleh, mereka dikurniakan anak yang solehah iaitu Maryam.

Bukan itu sahaja, Allah menyusun agar guru yang mendidik Maryam juga adalah seorang yang soleh, iaitu Nabi Zakaria (surah Ali Imran: 37).

4. Kisah ringkas dalam Quran ini menggambarkan kepentingan sinergi gabungan peranan ibubapa dan guru dalam membesar, mendidik serta menghasilkan pelajar yang baik.

Walaupun diuji dengan ujian yang amat sukar (Maryam mengandung tanpa berkahwin), Maryam berjaya melalui ujian ini dengan tenang.

5. Kehebatan keluarga ini menjadikan nama mereka dipatrikan sebagai salah satu nama surah di dalam al-Quran, iaitu surah Ali Imran.

Menariknya disini, Allah turut menampilkan juga contoh keluarga yang tidak baik, yang berlawanan dengan kisah keluarga Imran.

6. Allah mengkhususkan satu surah untuk keluarga Abu Lahab, menggambarkan kedudukan mereka sebagai contoh keluarga yang teruk di dalam al-Quran.

Surah ini dimulakan dengan lafaz “cilaka” (tabbat) buat Abu Lahab kerana bukan sahaja memusuhi Islam dan menyakiti Rasulullah, malah isteri serta anak mereka turut membantu dalam perkara ini.

7. Ummu Jamil, isteri Abu Lahab dikatakan bukan sahaja mencaci Rasulullah, malah menabur duri dijalan yang dilalui Rasulullah.

Anak mereka yang berkahwin dengan puteri Rasulullah, Utbah (yang berkahwin dengan Ruqaiyah) serta Utaybah (yang berkahwin dengan Ummu Kalthum)  disuruh pula menceraikan isteri mereka (iaitu anak-anak Rasulullah).

8. Kejahatan Abu Lahab serta ahli keluarga mereka dalam memerangi Islam diabadikan di dalam al-Quran di dalam satu surah khas, sebagai pedoman buat Muslim.

Moga Allah mengurniakan kita keluarga yang soleh.

Dr Ahmad Sanusi Azmi


Pemuda MIC tegas tak benarkan sekolah vernakular dimansuh

KUALA LUMPUR, 6 Jamadilawal 1443H, Sabtu – Pergerakan Pemuda MIC menegaskan tidak akan membenarkan mana-mana pihak untuk memansuhkan sekolah vernakular khususnya Sekolah Jenis Kebangsaan (SJK) Tamil di negara ini.

Ketua Pemuda MIC Kebangsaan K.Raven Kumar berkata ia susulan setiap pemimpin parti berusia 75 tahun itu pernah berusaha dan bekerja kuat demi pembangunan sekolah Tamil sejak dahulu.

“Sekolah vernakular Tamil merupakan harta kami, denyut nadi kami. Justeru, Pemuda MIC di bawah kepimpinan Tan Sri S.A Vigneswaran (Presiden MIC) tidak sesekali akan membenarkan sesiapa sentuh SJK Tamil,” katanya ketika berucap pada Mesyuarat Perwakilan Pemuda, Wanita, Putera dan Puteri MIC di sini hari ini.

Beliau berkata mempertahankan dan memperjuangkan SJK Tamil seperti yang yang telah diperuntukkan dalam Perlembagaan Malaysia, antara empat resolusi diluluskan Pemuda MIC pada mesyuarat sayap parti itu.

Resolusi kedua adalah Pemuda MIC akan membantu belia-belia India dengan memperkenalkan peluang pekerjaan dan juga menjana usahawan India yang baharu.

Selain itu, Pemuda MIC juga memberi kepentingan untuk meneruskan pembelajaran hingga ke peringkat universiti selain meluaskan pengetahuan dalam bidang politik dengan menghadiri seminar serta kursus.

Resolusi terakhir adalah memberi kepentingan dalam penglibatan belia India di arena sukan tanah air dan mendorong mereka untuk mewakili negeri dan negara.

Sementara itu, Perhimpunan Agung Pergerakan Wanita MIC turut meluluskan tiga resolusi termasuk memberi sokongan kepada Perdana Menteri Datuk Seri Ismail Sabri Yaakob dan kepimpinan Vigneswaran.

Resolusi lain adalah memberi sokongan penuh kepada Ketua Wanita MIC Datuk Mohana Muniandy serta menunaikan janji dalam manifesto Vetri Magalir seperti yang diketengahkan dalam pemilihan MIC yang diadakan beberapa bulan lepas.

Terdahulu, Mesyuarat Perwakilan Pemuda, Wanita, Putera dan Puteri MIC yang dihadiri seramai 1,500 perwakilan itu dirasmikan Timbalan Presiden parti Datuk Seri M.Saravanan.

Perhimpunan Agung Tahunan parti itu akan diadakan esok. – Bernama


Penting laksana ‘total lockdown’, nyawa mendahului ekonomi

BANGI, 8 Syawal 1442H, Khamis –Perintah Kawalan Pergerakan (PKP) secara menyeluruh atau ‘total lockdown’ penting untuk dilaksanakan, susulan kes kini melonjak lebih 6,000 jangkitan.

Pakar virologi USM, Prof Madya Dr Yahya Mat Arip berkata, pelaksanaan penuh PKP akan mengurangkan kebarangkalian jangkitan wabak COVID-19 kerana kurangnya interaksi secara bersemuka dan keberadaan di tempat ramai orang serta sesak.

Beliau berkata, transmisi bukan sahaja dapat dielakkan, malah rantaian jangkitan wabak itu dapat diputuskan.

Katanya, kerajaan juga masih cuba mengimbangi faktor keselamatan dan ekonomi, namun jika kes harian melonjak lebih tinggi, Malaysia berkemungkinan akan melaksanakan PKP sepenuhnya.

“Jika tidak, kita mungkin mengalami tsunami COVID-19 seperti India.

“Hakikatnya, Malaysia belum gagal dan masih berpeluang memenangi perang menentang COVID-19. Sistem kesihatan awam kita masih berfungsi dan belum rebah.

“Pematuhan SOP (Prosedur Operasi Standard) tinggi dan Program Imunisasi COVID-19 Kebangsaan pula faktor yang dapat menyumbang ke arah menangani krisis COVID-19 dalam negara,” katanya menulis di Berita Harian hari ini.

Keputusan sama ada kerajaan akan melaksanakan PKP menyeluruh seperti Mac 2020 akan diputuskan esok.

Menteri di Jabatan Perdana Menteri (Parlimen dan Undang-undang), Datuk Takiyuddin Hassan berkata, ia antara cadangan yang sedang dipertimbangkan oleh kerajaan.

Mengulas lanjut, Dr Yahya tidak menafikan sektor ekonomi adalah penting demi kelangsungan hidup.

Bagaimanapun, dalam keadaan sekarang, katanya, nyawa mendahului ekonomi, malah tiba masanya usaha mengimbangi antara ekonomi dan nyawa diteliti semula.

“Ekonomi boleh diusahakan bermacam-macam cara, bersesuaian langkah pencegahan penularan COVID-19.

“Kita lihat perniagaan melalui internet berkembang ketika PKP pertama. Pelbagai barangan keperluan dijual dalam talian.

“Pengusaha restoran mengadaptasikan perkhidmatan penghantaran makanan. Tetapi nyawa tiada ganti,” katanya.

Beliau berkata, berdasarkan data Pusat Kesiapsiagaan dan Tindakan Cepat Krisis Kebangsaan (CPRC), kes COVID-19 pertama dilaporkan di negara ini pada 25 Januari 2020.

Jelasnya dalam tempoh 55 hari, kes dilaporkan pada 20 Mac 2020 melebihi 1,000 kes dan pada 16 September 2020, jangkitan wabak itu melebihi 10,000 kes.

“Tempoh lebih singkat selama sebulan diambil untuk menjangkau lebih 20,000 kes seperti dilaporkan 18 Oktober 2020. Seterusnya, pertambahan untuk setiap 10,000 kes hanya mengambil masa kurang dua minggu sehingga jumlah keseluruhan 70,000 kes seperti dilaporkan pada 4 Disember 2020.

“Tempoh diambil untuk pertambahan setiap 10,000 kes seterusnya lebih singkat iaitu kurang satu minggu dan jumlah keseluruhan kes setakat 14 Mei 2021 melebihi 460,000 kes. Oleh itu, kadar pertambahan kes COVID-19 melebihi 18,000 untuk setiap minggu.

“Sekiranya corak pertambahan ini kekal, jumlah keseluruhan kes akan mencapai paras satu juta hujung tahun ini, jika tiada usaha mengurangkan dan seterusnya menghentikan penularan,” tambahnya.

Hari ini, wabak COVID-19 semakin mengganas apabila negara sekali lagi mencatatkan kes baharu tertinggi dalam sejarah iaitu 6,806 kes dengan 2,277 daripadanya dilaporkan di Selangor.

Ini menjadikan Selangor merekodkan kes harian tertinggi dalam tempoh 24 jam lepas diikuti Kuala Lumpur dengan 655 kes, Johor (615) dan Sarawak (608).

Ketua Pengarah Kesihatan Tan Sri Dr Noor Hisham Abdullah menerusi Twitter rasminya berkata, keseluruhan kes COVID-19 dalam negara kini berjumlah 492,302.


Punca kematian anggota tentera, wanita didenda, dipenjara 6 tahun

JOHOR BAHRU, 27 Safar 1442H, Khamis  – Pemandu wanita yang menyebabkan kematian seorang anggota tentera dalam kemalangan dekat Plaza Pelangi di sini, Sabtu lalu, dijatuhi hukuman penjara enam tahun denda RM8,000 oleh Mahkamah Majistret di sini, hari ini, atas kesalahan memandu di bawah pengaruh dadah,

Majistret Suhaila Shafi’uddin membuat keputusan itu selepas Nur Fatin Nasrah Suhaimi, 23, mengaku bersalah terhadap pertuduhan yang dibacakan terhadapnya.

Suhaila turut memerintahkan Nur Fatin supaya dipenjara enam bulan lagi jika gagal membayar denda berkenaan, selain hilang kelayakan untuk memegang dan memperbaharui lesen memandu selama lima tahun.

Selain itu, mahkamah juga menjatuhkan hukuman denda berjumlah RM3,300 atau 13 bulan penjara jika gagal membayar denda atas tiga kesalahan iaitu tidak mempunyai lesen memandu, memandu kenderaan yang tiada cukai jalan dan serta insurans kenderaan.

Nur Fatin, seorang pekerja kilang, didakwa menyebabkan kematian anggota tentera Laskar Kanan Mohd Rizal Buseri, 31, di persimpangan lampu isyarat Kilometer 4 Jalan Johor Bahru-Kota Tinggi pada jam 8.24 pagi.

Dia didakwa mengikut Seksyen 44(1)(a) Akta Pengangkutan Jalan 1987 (Pindaan 1999) yang boleh dihukum di bawah seksyen dan akta sama.

Sementara itu, di kamar mahkamah berasingan, tertuduh turut membuat pengakuan bersalah atas tuduhan memasukkan dadah jenis methamphetamine dan amphetamine ke dalam tubuh badannya pada hari  sama.

Bagi kesalahan di bawah Seksyen 15(1)(a) Akta Dadah Berbahaya 1952 itu, dia turut diperintahkan menjalani hukuman penjara tujuh bulan dengan perintah pengawasan selama dua tahun oleh Majistret R. Salini.

Hukuman penjara itu tersebut dijalankan secara berasingan.

Terdahulu, dalam rayuan pertuduhan utama, Nur Fatin menzahirkan permohonan maaf dan kekesalannya kepada keluarga mangsa atas perbuatan yang dilakukannya.

Dia turut memohon supaya mahkamah mengenakan hukuman dengan mengambil kira tanggungjawabnya terhadap keluarga yang menyara kedua ibu bapa dan adik beradik.

Bagaimanapun, pihak pendakwaan yang dibarisi Timbalan Pendakwa Raya Tengku Amir Tengku Abdul Rahman dan Noridayu Md Kassim meminta mahkamah memberi hukuman setimpal, kerana berpendapat kesalahan itu tidak boleh dipandang remeh.

Dalam sesi mahkamah yang sama, tunang wanita itu, Nuraiman Fathi Mohd Zukki, 23, yang juga pemilik kereta Perodua Myvi itu, dijatuhi hukuman denda RM3,300 selepas mengaku bersalah salah atas tiga pertuduhan.

Dia didakwa membenarkan tunangnya memandu kereta tanpa lesen, cukai kenderaan tamat tempoh dan kenderaan tiada insurans. Mahkamah turut memerintahkan hukuman penjara 13 bulan sekiranya tertuduh gagal membayar denda tersebut.

Suhaila turut memerintahkan lesen memandu tertuduh digantung selama setahun bermula hari ini. -Bernama


Sudan khianati Palestin normalisasi hubungan Israel

KHARTOUM, 7 Rabiulawal 1442H, Sabtu – Sudan mengambil langkah yang dikecam oleh rakyat Palestin apabila mengikut jejak Emiriah Arab Bersatu (UAE) dan Bahrain yang menormalkan hubungan dengan negara pengganas Israel.

Pengumuman itu dibuat oleh Presiden Amerika Syarikat (AS), Donald Trump di White House, semalam.

Serentak dengan pengumuman itu, Trump telah mengeluarkan Sudan daripada senarai negara penaja keganasan, membebaskan bantuan ekonomi dan pelaburan.

Menurut kenyataan bersama yang dikeluarkan ketiga-tiga negara, para pemimpin bersetuju untuk menormalkan hubungan antara Sudan dan Israel bagi mengakhiri pertelingkahan di antara mereka.

“Delegasi akan bertemu dalam beberapa minggu akan datang. Negara-negara itu akan membincangkan isu pertanian, penerbangan dan migrasi,” katanya.

Tarikh khusus untuk perbincangan masih belum diumumkan.

Trump berkata, beliau menjangkakan Palestin dan negara-negara lain, termasuk Arab Saudi juga setuju untuk menjalin hubungan yang lebih erat dengan Israel pada masa akan datang.

“Ini akan menjadi negara ketiga di mana kita melakukannya – dan akan ada banyak lagi,” katanya.

Khartoum kini menjadi negara Arab ketiga yang menormalkan hubungan dengan Israel selepas UAE dan Bahrain kira-kira dua bulan lalu.

Peningkatan negara Arab menormalkan hubungan dengan Israel dikutuk rakyat Palestin, yang melihatnya sebagai pengkhianatan terhadap perjuangan mereka.

Daripada segi sejarah, negara-negara Arab menetapkan rundingan damai dengan Israel berhubung penarikan diri dari wilayah yang dijajah dalam perang 1967 dan penubuhan negara Palestin dengan Baitulmaqdis Timur sebagai ibu negara. – Agensi


Gempa bumi kuat gegar timur Indonesia

JAKARTA, 26 Syawal 1443H, Jumaat – Gempa bumi berukuran 6.5 pada skala Richter melanda wilayah timur Indonesia, Maluku pada Jumaat, namun tiada amaran kemungkinan tsunami dikeluarkan, menurut Agensi Meteorologi, Klimatologi dan Geofizik.

Xinhua melaporkan, gempa berlaku pada pukul 9.36 waktu Jakarta (0236 GMT), dengan pusat gempa berada 85 kilometer (km) barat daya daerah Maluku Barat Daya dan 104 km di bawah dasar laut. – Bernama


Israel roboh 81 bangunan Palestin sejak awal tahun

RAMALLAH, 3 Muharram 1443H, Khamis – Lebih 81 bangunan milik Palestin di Baitulmaqdis Timur dirobohkan penjajah Israel sejak awal tahun ini, menurut Menteri Hal Ehwal Baitulmaqdis, Fadi Al-Hadmi.

Beliau berkata, jumlah perobohan itu turut menyebabkan peningkatan pemindahan ratusan penduduk Palestin dari kediaman mereka di kejiranan Sheikh Jarrah dan bandar Silwan.

Isu itu dinyatakan beliau ketika pertemuannya dengan wakil negara-negara Amerika Selatan yang mendapat pengiktirafan rasmi ke negara Palestin, berhubung situasi serius berlaku di Baitulmaqdis.

Pertemuan itu dihadiri duta besar Argentina, Chile, Brazil, Venezuela, Ecuador dan Mexico.

“Fadi turut memberi amaran mengenai rancangan merobohkan puluhan lagi rumah di kawasan al-Bustan di bandar Silwan,” kata kenyataan pejabat menteri itu.

Beliau turut menerangkan kepada wakil diplomat berhubung ancaman projek Israel di Baitulmaqdis Timur yang menyasarkan pusat komersial, budaya terutama penduduk wilayah itu.

Pihak berkuasa Israel baru-baru ini mengumumkan rancangan untuk merobohkan puluhan kediaman Palestin di kawasan kejiranan al-Bustan dan Batin al-Hawa di Silwan.

Undang-undang antarabangsa menganggap Tebing Barat dan Baitulmaqdis Timur sebagai wilayah yang dijajah serta menyifatkan semua aktiviti pembinaan penempatan haram Yahudi adalah haram.-  Agensi


Restoran terkenal jual mi kari guna daging babi?

SHAH ALAM, 28 Rabiulawal 1442H, Sabtu – Sebuah restoran terkenal, di Subang Jaya diserbu Kementerian Perdagangan Dalam Negeri dan Hal Ehwal Pengguna (KPDNHEP) Selangor, semalam kerana disyaki menggunakan bahan mentah tidak halal dalam mi kari yang dijual.

Pengarah KPDNHEP Selangor, Muhamad Zikril Azan Abdullah berkata, serbuan dibuat susulan penularan sebuah rakaman video dalam media sosial yang mendakwa restoran terbabit menyajikan mi kari disyaki mengandungi daging babi.

Berikutan itu, sepasukan anggota penguat kuasa KPDNHEP Selangor menjalankan pemeriksaan lanjut di premis makanan yang terletak di Subang Jaya itu kira-kira jam 11 pagi semalam.

“Hasil pemeriksaan lanjut di bahagian dapur restoran, anggota menemukan bahan mentah digunakan dalam penyediaan menu mi kari untuk pelanggan.

“Ketika ditanya anggota, pengurus restoran itu menafikan bahan terbabit adalah daging babi, sebaliknya mendakwa ia daging ayam yang diperap dengan perencah barbeku.

“Bahan mentah utama itu disita bagi tujuan ujian makmal dan keterangan oleh pakar. Pengurus itu juga mendakwa bekalan bahan mentah itu dipesan oleh pihak ibu pejabat syarikat restoran terbabit,” katanya dalam satu kenyataan.

Beliau berkata, pemeriksaan sama terhadap cawangan restoran berkenaan turut dijalankan oleh pejabat KPDNHEP Cawangan Sepang, Kajang dan Gombak membabitkan seramai 15 anggota.

Dalam pada itu, beliau berkata, premis itu memiliki sijil halal dari Jabatan Kemajuan Agama Islam (Jakim) yang masih dalam tempoh sah hingga 30 November ini.

Namun, dalam serbuan tersebut, KPDNHEP Selangor turut menyita Sijil Halal Jakim itu serta dokumen penghantaran bahan mentah oleh pembekal.

Muhamad Zikril berkata, kes disiasat mengikut Perintah 3(1)(a) Perintah Perihal Dagangan (Takrif Halal) 2011, iaitu apabila suatu makanan atau barang-barang diperihalkan sebagai halal atau diperihalkan dengan apa-apa ungkapan lain untuk menunjukkan makanan atau barang-barang itu boleh dimakan atau digunakan oleh orang Islam.

“Ia bermaksud, makanan atau barang-barang itu bukanlah dan tidaklah terdiri daripada atau mengandungi apa-apa bahagian atau benda daripada binatang yang dilarang oleh hukum syarak bagi orang Islam untuk memakannya atau yang tidak disembelih mengikut hukum syarak.

“Jika sabit kesalahan, boleh didenda seperti bawah Perintah 5 Perintah Perihal Dagangan 2011,” katanya.


Kerajaan fokus pulihkan projek LCS: Hishammuddin

KUALA LUMPUR, 15 Muharam 1444H, Sabtu – Kerajaan memberi fokus terhadap pemulihan projek kapal tempur pesisir (LCS) bagi memastikan projek itu kembali ke landasannya seperti yang telah ditetapkan jemaah menteri.

Menteri Kanan Pertahanan, Datuk Seri Hishammuddin Tun Hussein dalam hantaran menerusi Facebook beliau berkata, rundingan dengan pihak vendor, pengilang peralatan asal (OEM) dan perbankan sedang dimobilisasikan.

Hishammuddin berkata demikian berhubung perolehan LCS yang menjadi kontroversi susulan laporan Jawatankuasa Kira-Kira Wang Negara mendedahkan tiada satu kapal telah disiapkan walaupun kontrak projek bernilai RM6.083 bilion itu memperuntukkan lima daripada enam kapal tersebut seharusnya disiapkan dan diserah setakat Ogos 2022.

Dalam hantaran tersebut, beliau turut memaklumkan pihaknya telah membawa para petugas media ke Boustead Naval Shipyard di Lumut, Perak hari ini untuk melihat keadaan luaran dan dalaman LCS yang sedang dalam pembinaan.

Katanya, petugas media turut dibawa ke gudang penyimpanan peralatan kapal-kapal tersebut dan diberi taklimat tentang reka bentuknya.

“Saya tidak jemu untuk menegaskan berkali-kali iaitu saya dan Kementerian Pertahanan tiada apa hendak disembunyikan. Dalam masa sama, pihak yang salah mesti dihadapkan ke muka pengadilan,” katanya. – Bernama


Pelekat RFID rosak: Pengguna boleh dapat gantian secara percuma

KUALA LUMPUR, 6 Jamadilakhir 1443H, Rabu – Pengguna lebuh raya kendalian PLUS Malaysia Berhad (PLUS) yang mengalami kerosakan pelekat sistem teknologi Identifikasi Frekuensi Radio (RFID) akan menerima gantian pelekat itu secara percuma.

Ketua Perhubungan Libat Urus Strategik PLUS Syed Mohammed Idid Syed Ahmed Idid berkata, ketika ini, petugas tambahan diletakkan di plaza tol bagi membantu mereka yang mengalami masalah dengan pelekat RFID mereka.

“Kita ada orang ‘standby’ (tunggu sedia) dengan peranti ‘hand held’ (pegang tangan), kalau RFID tidak dapat ‘detect’ (kesan), kita akan bantu beli satu kupon untuk pergi ke fitment (pusat pemasangan) Touch ‘n Go (TnG) yang terdekat untuk ‘check’ (periksa) RFID.

“Kalau waktu itu TnG masih tidak dapat ‘detect’, kita akan beri RFID ‘tag’ yang baharu secara percuma,” katanya kepada Bernama TV,  hari ini.

Isnin lepas, media melaporkan beberapa plaza tol di Lembah Klang termasuk Plaza Tol Putra Mahkota dan Sungai Besi sesak teruk ekoran kegagalan RFID berfungsi pada waktu puncak ketika hujan.

Ini mengakibatkan ramai pengguna meluahkan rungutan dan PLUS telah mengambil tindakan penambahbaikan segera dengan menggandakan kehadiran petugas mereka di plaza tol selain meningkatkan keterlihatan papan tanda arah bagi pengenalan lorong RFID.

Dalam pada itu, Syed Mohammed Idid berkata, pengguna lebuh raya tidak perlu bimbang kerana kaedah pembayaran menggunakan kad TnG dan Smartag masih terdapat di kebanyakan plaza tol di seluruh negara.

Projek perintis sistem RFID ini dilihat lebih menjimatkan kerana ia sifar penyenggaraan dan lebih selamat serta bayaran dihubungkan dengan akaun e-dompet yang boleh dibayar secara debit automatik.

Menjawab mengenai rungutan netizen mengenai harga pelekat RFID yang dikatakan tinggi, beliau berkata harga RM35 itu telah ditetapkan oleh pihak TnG.

Transaksi tol menggunakan teknologi RFID untuk kenderaan ringan persendirian (Kelas 1) dilaksanakan di laluan Juru, Pulau Pinang hingga ke Skudai, Johor di Lebuhraya Utara-Selatan bermula 15 Januari lepas.

Sistem RFID membolehkan pengguna lebuh raya menikmati perjalanan lebih lancar tanpa perlu berhenti dan bergerak di lorong RFID dengan kelajuan 30 km/j serta membolehkan pengguna melaksanakan transaksi tol tanpa sentuh.

RFID juga menawarkan sekuriti tunai digital dan tambah nilai tanpa tunai melalui penggunaan e-dompet Touch ‘n Go tanpa perlu lagi mengunjungi kaunter tambah nilai. – Bernama